Ara ma tmorrux issemmu 'l gwerra!

Ritratt bħal dan iġiegħlek tieħu għalik?

B'dan tieħu għalik ukoll?

Jew b'dan?

Mela iftaħ widnejk sewwa.

Se ngħidhielek darba biss: x'aktarx int Nażista u jmissek tmur tiddobba qargħa.

Jew inkella jmissek taħdem ma' tat-Torċa.

Jew inkella int Nażista li taħdem ma' tat-Torċa u jmissek tmur tiddobba qargħa xorta waħda.

Il-mod kif dawn għamlu plejtu sħiħ dwar ritratt tal-attriċi Pia Zammit fejn din tidher b'żewġ slaleb tan-Nażisti f'idha waqt li kienet wara l-palk f'nofs reċta ta' 'Allo!

'Allo! fl-2009 fit-teatru Manoel iqallgħalek l-istonku.

Dan ix-xahar ħlew żewġ paġni sħaħ fit-Torċa dwar din l-istorja "tal-waħx".

Dawn bħal donnhom ma fehmux li qed nittrattaw dwar il-kummiedja 'Allo!

'Allo! li mhix xi produzzjoni eżoterika li tista' tħawwad l-imħuħ tal-qarrejja tat-Torċa.

Kulħadd sema' bil-produzzjoni 'Allo!

'Allo! u f'Malta ħadd ma kien ħa għalih b'assurditajiet ta' Erich von Klinkerhoffen, Kurt von Strohm, Hubert Gruber, Hans Geering, Otto Flick u Helga Geerhart.

Lil dawn il-karattri, ħadd ma kien ammirahom.

Ħadd ma ggustahom.

Iżda kulħadd daħak a spejjeż tagħhom.

Dan eżatt kien l-iskop.

U l-atturi li ħadmu l-partijiet rispettivi tagħhom m'għamlux dan għaliex f'moħħhom kellhom il-ħsieb li jokkupaw lil Franza huma u jisirqu xi opra tal-arti għaliex xogħol l-atturi huwa li jipprovokaw id-daħk.

Ħadd qatt m'għaddielu minn rasu li dawn l-atturi kienu b'xi mod qed jippromwovu lin-Nażismu jew li kienu qed japprovawh minkejja l-fatt li dawn l-atturi libsu lbies tal- Wehrmacht u għajjtu l-kliem " Heil Hitler".

M'hemmx dubju li dan ir-ritratt ta' Pia Zammit mill-2009 sabu xi ħadd li ftakar fir-reċta u li min jaf kemm kien daħak dakinhar.

Iżda min għamel dan, x'aktarx għamel hekk wara li qara' dak li jien ktibt dwar Nażisti ta' veru bħal Norman Lowell u s-segwaċi tiegħu fejn jien kont urejt l-għadab tiegħi għall-fatt li kienet intużat immaġni marbuta man-Nażisti fuq nar li kellu jiġi sparat fil-festa ta' Santa Marija u dan ix-xi ħadd dehrlu li dan kien mod kif seta' jpattihieli.

Min kiteb l-artikli fit-Torċa huwa difensur tan-Nażisti li jien kont ikkritikajt.

Li jfisser li min kiteb l-artikli huwa Nażist ukoll.

Ma setgħux jaqgħu aktar fil-baxx.

Tat-Torċa apposta kitbu kollox barra l-kuntest: Pia Zammit m'hix biss membru tal-kumitat ta' Repubblika u attivista tal- Occupy Justice iżda wkoll attriċi professjonali u r-ritratt li fih tidher bis-slaleb tan-Nażi f'idha kien inġibed fiż-żmien meta kienet qed taħdem parti teatrali f''Allo!

'Allo!

Li kieku lill-qarrejja tat-Torċa qalulhom kollox, dawn kienu jintebħu bl-assurdità tal-istorja li xandru.

Illum it-Torċa xandret storja dwar Andrew Borg Cardona, kritiku ieħor tal-gvern u kontributur fuq din il- website , kif ukoll l-avukat ta' diversi klijenti li sarulhom libelli minn ċerti tiranni li wħud kienu ażżardaw jikkritikawhom.

Dawn tellgħu screenshots mill-paġna tal- Facebook tiegħu li fihom hemm kritika għal Matteo Salvini u fejn hemm kitba fis-sens li dan qed jikser il-kodiċi tal-etika għax għal sagħtejn fil-ġimgħa jgħallem fl-Università.

Kos, dawk li l-etika lanqas biss jafu xi tfisser huma komdi li jikkritikaw lil min jinsisti li kull minn għandu s-setgħa għandu jġib ruħu sewwa.

Ċertament Pia Zammit u Andrew Borg Cardona m'għandhom bżonn lili biex noqgħod niddefendihom.

Iżda jeħtieġ li wieħed jifhem li din is-sensiela ta' stejjer fit-Torċa hi biss tappa oħra fil-kampanja li qed jagħmel l-istat biex jintimida lill-kritiċi tiegħu.

Ċertament lil Pia Zammit wieħed żgur ma jistax jakkużaha b'simpatiji man-Nażisti.

Din il-kampanja hi ntiża biex taqta' qalb l-attivisti u l-kritiċi, biex tipprova teqred il-kredibilità tagħhom u biex tbeżża' lil kull min jitħajjar jingħaqad magħhom.

B'qerq liema bħalu, tat-Torċa għamlu paragun bejn ir-reċtar f''Allo!

'Allo! ma' inċident meta f'żogħżitu il-Prinċep Harry b'ċajta kien libes uniformi tan-Nażi għal festin li kien mistieden għalih.

L-għażla ta' din l-uniformi għal festin kienet waħda imbarazzanti u meta nkixef wera' ruħu mbarazzat.

Mill-banda l-oħra, lil Pia Zammit ma nġibdilhiex ritratt waqt li kienet f'xi festin: ir-ritratt kien inġibed waqt reċta li t-tema tiegħu kien Franza taħt l-okkupazzjoni Nażista.

Pia Zammit, sa fejn naf jien, lanqas m'għandha xi demm irjali.

Wara kollox, mhux minn ewl id-dinja li min jirreċta waqt produzzjoni teatrali jew f'xi film jilbes ilbies marbut mal-okkupazzjoni Nażista ta' Franza?

Ħadd ma kien ħa għalih meta Bruno Ganz ħadem il-parti ta' Adolf Hitler.

B'daqshekk ħadd ma xela' lil Bruno Ganz li huwa xi simpatizzant tan-Nażisti.

Xogħol l-atturi hu li jaħdmu l-parti.

Jagħmlu tabirruħħom li huma fiż-żarbun ta' ħaddieħor.

Ma tistax tixli attur għad-dnubiet tal-karattru li tiegħu jaħdem il-parti.

It-tfal żgħar biss jirraġunaw b'dan il-mod.

Tabilħaqq, għandi għalfejn dan kollu noqgħod nispjegah?

M'hemm assolutament xejn ħażin meta jinġibed ritratt ta' attriċi fir-rwol li tkun ħadmet fih.

Mela, jekk jogħġobkom, dan it-tkażar falz aqtgħuh.

Ħadd ma kien ħa għalih meta xxandar 'Allo!

'Allo!

Araw x'kienet kitbet it-Times of Malta dak iż-żmien.

Li kieku tat-Torċa kellhom sens veru ta' dak li sewwa, mhux lil Andrew Borg Cardona kienu jikkritikaw iżda lil xi ħadd bħal Matteo Salvini.

Previous: Mhux razzist biss.

Ipokrita wkoll.

Next: Il-Fosos window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Sabar

Aħfruli.

Ilni ftit ma nikteb f'din il-blog.

Għal nofs Awwissu waqaft ftit għall-vaganzi u bħalissa ninsab mehdi f'xogħol ieħor.

Nittama li, fi żmien mhux tant 'il bogħod meta jitlesta x-xogħol, tifhmu li din il-waqfa ma kienitx b'kapriċċ.

Għalissa ħudu ftit paċenzja bija.

Malli jasal il-waqt, ser tifhmu aħjar.

Previous: Il-Fosos Next: Jinqala' għall-ġbir tal-iskart window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jinqala' għall-ġbir tal-iskart

Mid-dehra tal-PN il-bieraħ kellhom ippjanat aktar minn attività waħda jiġifieri konferenza li kellha bħala suġġett l-irvellijiet tas-Sette Giugno biex jipprovaw jiddevjaw l-attenzjoni mill- protesta organizzata mill- Moviment Graffitti .

Adrian Delia flimkien ma' wħud mill-istudenti li mistennija li jibdew imexxu lill-MŻPN minflok il-mexxejja preżenti li ma kinux lesti li jservu ta' pupazzi għat-tmexxija dgħajjfa tal-partit li hemm bħalissa, il-bieraħ ħarġu jnaddfu.

Wieħed minn dawn l-istudenti l-bieraħ xandar ritratt fuq il-paġna tiegħi tal-Facebook li fih jidhru jitbissmu fil-presenza ta' salt boroż tal-iskart.

Mid-dehra ried jurina kemm huwa bieżel.

M'hemmx dubju li ġeneralment it-tindif jagħmel il-ġid.

Grazzi għal Adrian Delia u għal sħabu llum hemm inqas skart fl-inħawi ta' Burmarrad milli kien hemm il-bieraħ.

Naf x'inhu għaddej f'moħħkom meta nirreferi għall-"iskart f'Burmarrad".

Mhux aħjar aħjar jekk nidħku ftit mingħajr ma' noqgħodu nispeċifikaw?

It-tindif m'għandux l-effett biss li jnaqqas l-iskart li jkun intrema' dakinhar li jinġabar.

Li kieku kien hekk biss, ma kien ikun xejn ħlief tagħżiq fl-ilma kif tfakkarna l-parabbola ta' Santu Wistin dwar it-tifel f'xatt il-baħar.

It-tindif għandu jservi wkoll biex iniggeż il-kuxjenza ta' min hu indifferenti.

Kuxjenza li titniggeż kull meta niġi mwiddeb minn binti kull darba li narmi teabag fil-borża s-sewda minflok fil-borża organika jew meta niekol xi ġelat minn wara dahar marti.

Fi żminijiet oħrajn, it-tindif organizzat mill-PN kien iservi biex jingħata eżempju.

Kien ikun eżerċizzju ta' tmexxija u vetrina b'riżq politika favur il-konservazzjoni.

Il-bieraħ ma kien hemm xejn minn dan kollu.

Ma saret ebda proposta minn Adrian Delia biex ikun hemm żieda fit-taxxa fuq l-użu tal-plastik jew sabiex jiġi projbit l-użu tal-fliexken tal-plastik.

Lanqas ma ħareġ b'xi proposti sabiex ikun hemm multi aktar ħorox fuq min jarmi barra u biex ikun hemm infurzar aħjar fejn jidħol l-ambjent.

Ma semma' xejn dwar il-miri tiegħu biex ikun hemm anqas konġestjoni tat-traffiku jew dwar kif min jivvjaġġja bir-rota jkun jista' jagħmel dan mingħajr periklu.

Ma qalx jekk huwiex favur li jkun hemm limitu fuq l-ogħli tal-bini jew fuq l-iżvilupp tal-art.

Lanqas ma wiegħed projbizzjoni fuq it-tibdil fl-użu ta' proprjetà mibnija fuq art pubblika.

Ma semma' xejn dwar il-miri tiegħu għall-enerġija riċiklabbli.

Wera' biss li jinqala' għall-ġbir tal-iskart.

U dak il-politiku li jinqala' biex jiġbor l-iskart mingħajr ma jkun jinqala' wkoll li jipproponi politika li twassal għal tnaqqis fir-rimi tal-iskart m'huwiex politiku – jinqala' biss biex jiġbor l-iskart.

Fih innifsu dan m'huwiex xi insult.

Jekk hi ħaġa tajba li tara politiku jgħaddi ġurnata jiġbor l-iskart mill-art, ikun ukoll tajjeb jekk ikun aktar nies bħal dawn li jagħmlu dan ix-xogħol kuljum mingħajr ma jippretendu li jippużaw għar-ritratti biex xogħolhom jiġi mxandar.

L-isforz nofs kedda tal-bieraħ kien attentat minn naħa tal-PN – li spiċċa biex falla – biex inessi r-realtà li n-nies qed tippreferi titfa' ħarsitha fuq l-isforzi ta' grupp ta' Marksisti li għandhom il-kuxjenza f'postha milli fuq dawk ta' Adrian Delia.

Lill-politiċi, tal-Moviment Graffitti qalulhom li mhux posthom fid-dimostrazzjoni li saret il-bieraħ.

Mal-ħażin weħel it-tajjeb għax hemm uħud minn fosthom li huma sinċiera fi twemminhom.

Lil tal-Graffiti forsi wieħed jista' jasal biex jifhimhom.

Iżda r-realtà hi li dak li ntqal waqt id-dimostrazzjoni tal-bieraħ jagħmel ħafna sens tant li għad jirbħu ħafna appoġġ mingħand in-nies.

L-aħjar ħaġa li setgħu għamlu l-bieraħ dawk li ma kinux mistiedna għad-dimostrazzjoni kienet tkun li jibqgħu d-dar u jħallu l-protesta u r-rabja tan-nies jitkellmu weħidhom.

U mbagħad kienu jkunu fil-libertà li jappoġġjawha u li joħorġu bi proposti kredibbli bħala tweġiba għat-talbiet li saru minn dawk li marru jipprotestaw.

Din ċertament kienet tkun tweġiba dinjituża minn naħa ta' dawk li ntalbu li jżommu 'l bogħod mill-protesta.

Iżda ma kien hemm ebda dinjità minn naħa ta' min waqqaf lil madwar għoxrin żagħżugħ milli jingħaqdu mal-miġemgħa fil-protesta u minflok kaxkarhom miegħu biex jippużaw għar-ritratti li wassal il-messaġġ li ġej: Li l-PN jinsab lil hinn mill-komunità u jiġi jaqa' u jqum mir-rabja tan-nies u mill-protesti.

M'huwiex interessat li jmexxi lin-nies jew li jkun parti mill-protesti.

Interessat biss li jmur sa Burmarrad biex jiġbed ir-ritratti.


Qaddej t'Alla

Dun David Muscat bil-mod il-mod qed isir il-kelliem ewlieni tal-partit Nażist ta' Malta, l-Imperium Europa.

Għall-festa tat-8 ta' Settembru huwa mexxa delegazzjoni tal-partit fondat minn Norman Lowell lejn il-Mafkar tal-Assedju l-Kbir u "indirizza" lil dawk li kellu quddiemu liebes l-ilbies ta' saċerdot hu u jxejjer kuruna tar-rużarju f'idu fl-istil ta' Matteo Salvini.

Fuq ix-xellug tiegħu kellu raġel ta' madwar sittin sena li kien jixbaħ statwa tax-xama' u ġuvnott ta' madwar għoxrin sena li f'rasu kellu pettinatura stil Hitler-Jugend li ma setax jaħbi t-tbissim fuq xufftejh hekk kif David Muscat qal li "s-suwed" huma xbiha t'Alla.

David Muscat ma qabilx mal-għażla li saret mill-gvern ta' Dr Abdalla Kablan, għalliem fl-Università ta' Malta, biex jagħmel id-diskors ta' din is-sena waqt iċ-ċerimonja uffiċjali tat-8 ta' Settembru.

Huwa oġġezzjoni għal din l-għażla minħabba l-fatt li Dr Kablan jifhem fil-"computational finance" , qasam li għandu x'jaqsam mas-settur finanzjarju li dwaru David Muscat għandu ħafna riżervi.

Iżda din ma kinitx l-unika raġuni il-għala m'għoġbitux l-għażla ta' Dr Kablan.

Skont hu, ir-raġuni ewlenija hi li l-"antenati" ta' Dr Kablan kienu għedewwa li kienu assedjaw lil Malta waqt l-Assedju l-Kbir.

Għalih Kablan huwa ħati tad-dnub oriġinali tal-ġens u tar-razza tiegħu.

Għalkemm David Muscat jiċħad, dan m'huwa xejn ħlief razziżmu.

M'għandniex xi ngħidu, David Muscat ma jistax jagħti garanzija li huwa stess m'huwiex xi dixxendent ta' bagħal li kien ġie fid-dinja bis-saħħa ta' xi suldat Ottoman tal-armata ta' Dragut Rais.

Anki jekk ikun liebes kullar saċerdotali u f'idejh ikollu kuruna tar-rużarju hu u jagħmel riferenza għall-Madonna, min jikkundanna lil ħaddieħor għax jiġi assoċjat ma' dak li seħħ ħames sekli ilu minn persuni ta' razza differenti, m'hu xejn ħlief razzist.

David Muscat ibati mill-marda tal-iżlamofobija.

U, m'għandniex xi ngħidu, huwa njorant tal-prima klassi.

Hekk kif beda' jitkellem, lill-ġemgħa qalilha li għandna tliet ommijiet: l-ewwel dik li ġabitna fid-dinja, it-tielet il-Verġni li hemm fis-smewwiet u t-tieni l-"patrija" tagħna.

Jekk xejn, Patrija għandha tkun missier, Dun David.

Aktar tard lissen isem Dr Kablan għal diversi drabi b'ton sarkastiku u razzista għall-aħħar li lin-nies jikklassifikahom skond kemm wieħed ikun jista' jippronuzja isimhom mingħajr diffikultà.

Isem Dr Kablan huwa Abdalla, qaddej ta' Alla.

Isem li ċertament ma jixraqx lil Dun David Muscat.

Napprezza li l-Knisja hi ħerqana li lil dan is-saċerdot faxxist ma tagħmlux martri.

Iżda l-verità hi li dan il-bniedem m'huwiex jagħmel ġid lill-Knisja.

Previous: Jinqala' għall-ġbir tal-iskart Next: Kummissarju għall-Ugwaljanza window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kummissarju għall-Ugwaljanza

Għall-erwieħ!

Issa smajna li Helena Dalli m'hix se tingħata l-portafoll tal-Ġustizzja.

Jingħad li ser issir Kummissarju għall-Ugwaljanza.

Kif kitbet il- Politico dalgħodu, "huwa ttamat li ma taqlax inkwiet daqs kemm kien qala' nkwiet kummissarju ieħor li jġib il-kunjom Dalli".


Nifraħlek Caroline

Inħossni tassew kburi li Caroline Muscat intgħażlet biex tkun fost dawk li llejla f'Berlin ser jikkompetu għall-premju dwar l-indipendenza fil-ġurnaliżmu mniedi minn Reporters Without Borders .

Il-kburija li qed inħoss hi l-istess kburija li nħoss kull meta xi atleta Malti jirbaħ xi medalja jew – ikolli nammetti – kull meta kantant Malti jmur tajjeb fil-Eurovision.

Din hi ħaġa naturali iżda fil-ħajja demokratika li qed ngħixu f'dawn iż-żminijiet bosta huma dawk li jew ma jagħtu ebda importanza lill-ġurnaliżmu jew inkella huma ostili għalih.

Dan in-nazzjon ingrat imissu jrodd ħajr lil Caroline Muscat għaliex, bis-saħħa tagħha, l-immaġni ta' Malta tista' wkoll tlellex f'għajnejn id-dinja.

Għaliex Malta m'hix magħrufa biss għall-bużullieqa politiċi u għall-viżitaturi tal-briedel, jew għal dawk li jaħslu l-flus maħmuġin jew li jixtru l-passaporti, jew għal dawk li jiksru s-sanzjonijiet jew li jinnegozjaw iż-żejt bil-kuntrabandu, jew għal pulizija korrotti u għas-sajd bil-moħbi.

Malta hi magħrufa wkoll għall-ġurnalisti brillanti tagħha.

Isem Daphne Caruana Galizia issemma' minn Meryl Streep b'rabta mal-film komiku li ħadet sehem fih u li fih ħadmet bħala vittma tal- Panama Papers iżda fil-kuntest aktar serju ta' storja li, għax ixxandret, ġurnalista kellha tinqatel.

Daphne ġiet rikonoxxuta u ġiet ippremjati mad-dinja kollha.

Meta kienet għadha mimlija bil-għomor, Politico kienet semmietha bħala waħda mill-Ewropej l-aktar influwenti.

Din l-influwenza setgħet titkejjel bl-ammont ta' premjijiet u rikonoxximenti li hi qalgħet wara mewtha.

Matthew Caruana Galizia kien wieħed minn fost grupp ta' ġurnalisti li rebaħ Pulitzer Prize.

Mhux ċajta li jkollok il-ħila tirbaħ dan il-premju.

U issa Caroline Muscat ġiet nominata għall-premju RSF għall-indipendenza fil-ġurnaliżmu għal din is-sena.

Dan il-premju m'huwiex simili għar-rebħ tal-Oscar.

Iżda huwa rikonoxximent li l-ħidma ta' ġurnalista poġġietha fl-istess livell ta' ġurnalisti minn madwar id-dinja li huma magħrufa li huma biss qaddejja tal-verità u tas-sewwa.

S'issa l-istitut tal-ġurnalisti Maltin jidher li għadu ma tniffisx u ma ħareġ ebda stqarrija biex jifraħ lil Caroline Muscat għal dak li rnexxielha tikseb.

Il-verità hi li l-kisba tagħha hi kisba għall-ġurnalisti Maltin, speċjalment għal dawk li jwettqu xogħol ġurnalistiku indipendenti u ġenwin.

Id-dinja tinsab b'għajnejha fuqna grazzi għall-ħidma ta' Caroline Muscat u, sakemm tibqa' b'għajnejha fuqna, nistgħu inħossu ftit aktar sigurtà.

Nifraħlek Caroline.

Previous: Tbissim bir-rimi fl-Identity Malta Next: Ir-rapport Moneyval: infurzar dgħajjef tal-liġijiet Maltin window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ir-rapport Moneyval: infurzar dgħajjef tal-liġijiet Maltin

Għadu kemm ħareġ ir-rapport Moneyval.

Aqraw sunt tar-rapoport hawn.

Fir-rapport hemm numru ta' kwotazzjonijiet ġmielhom u m'hemmx dubju li l-gvern ser jagħmel minn kollox biex jagħtihom tifsira qarrieqa bil-għan li jipprova jsib xi konsolazzjoni.

Per eżempju r-rapport igħid li l-liġijiet tagħna huma miktubin tajjeb u dwar dan m'hemmx dubju għaliex kulma nagħmlu hawn hu li nikkupjaw il-liġijiet Ewropej u nagħmluhom tagħna.

Imma s'hawn biss naslu.

Ir-rapport Moneyval jifqa' l-bużżieqa tal-gvern meta dan imur igħid li "m'aħniex pajjiż li jagħti kenn lil dawk li jevadu l-ħlas tat-taxxa".

Ir-rapport jammetti li, fit-teorija, Malta ma taħbix l-ismijiet ta' dawk is-sidien li joħolqu kumpanniji fostna.

Madankollu d-dikjarazzjoniet li jsiru minn dawn is-"sidien" mhux qed jiġu mgħarbla sewwa u l-multi li jiġu mposti fuq dawk li jagħmlu dikjarazzjonijiet foloz tant huma żgħar li ma jħallu ebda effett.

Din hi t-tema ġenerali tar-rapport.

Il-liġijiet Maltin jagħtu wieħed x'jifhem li Malta hi ġurisdizzjoni bla tebgħa.

Iżda l-fatti juru mod ieħor.

L-FIAU hi entità dgħajjfa.

L-infrastruttura istituzzjonali tagħha hi bil-wisq żgħira meta wieħed iqis l-ammont kbir ta' flejjes li jgħaddu minn Malta.

M'għandniex numru kbir biżżejjed ta' persuni biex igħassu l-flejjes li qed igħaddu minn pajjiżna.

Għalkemm f'każijiet ta' ħasil ta' flus maħmuġin, il-qrati ta' sikwit jordnaw il-konfiska ta' ġid l-akkużati, ħafna drabi dawn l-ordnijiet jibqgħu biss fuq il-karta.

Kważi ħadd qatt ma jiġi mħarrek fuq akkuża ta' ħasil ta' flus maħmuġin, sakemm akkuża bħal din ma tkunx marbuta ma' reati kriminali oħrajn.

Dan ma jistax ħlief ifisser li mhux qed isiru nvestigazzjonijiet fuq persuni akkużati b'ħasil ta' flus maħmuġin sakemm dawn stess ma jkunux ukoll il-persuni li jkun qed jiġġeneraw dawn il-flejjes.

Tal- Moneyval dan kollu qiegħduh fil-kuntest tiegħu.

Malta għandha ekonomija sewda li hi mdaqqsa u li tinsab kontinwament mhedda mid-dħul ta' flejjes ġejjin mill-kriminalità internazzjonali.

Biex ma nsemmux ukoll il-ħasil ta' flejjes ġejjin minn reati kriminali li jseħħu f'Malta bħalma hu t-traffikar tad-drogi.

Il-qasam tal- gaming huwa settur li huwa pjuttost vulnerabbli għall-ħasil tal-flus maħmuġin.

U għalkemm Malta għandha liġijiet kontra l-finanzjament tat-terroriżmu, dawn ma jiġu nfurzati qatt.

Fejn għandhom x'jaqsmu s-superviżjoni ta' dawk li jipprovdu servizzi fil-qasam tas-servizzi finanzjarji, l-investigazzjoni u l-prosekuzzjoni ta' dawk li jaħslu flus maħmuġin, il-konfiska tal-ġid ta' dawk li jaħslu l-flus u l-infurzar tal-liġijiet kontra t-tixrid ta' armi nukleari u bijoloġiċi, jidher li Malta weħlet fl-eżami bil-kbir.

Malta weħlet ukoll fejn għandu x'jaqsam il-mod kif jiġu mgħarbla l-organizzazzjonijiet volontarji bil-għan li dawn jiġu miżmuma milli jiġu wżati minn min jaħsel il-flus maħmuġin u fejn jidħol l-infurzar tal-liġijiet bankarji ta' kontra l-ħasil tal-flus.

Weħlet ukoll fil-qasam tal-użu tat-teknoloġiji ġodda u fejn jidħlu l-irrappurtar ta' transazzjonijiet suspettużi u t-trasparenza fl-informazzjoni dwar min fil-fatt huma s-sidien ta' kumpanniji.

Ma tridx wisq għerf biex tintebaħ minn fejn ġej l-inkwiet.

Tal- Moneyval sabu li f'Malta hi dgħajfa fejn għandhom x'jaqsmu r-regolamentazzjoni u s-superviżjoni ta' istituzzjonijiet finanzjarji kif ukoll fejn tidħol l-għassa li suppost issir fuq persuni fil-professjoni li jagħtu pariri lil klijenti li jaħslu flus maħmuġin.

Sabu wkoll li Malta ftit li xejn tikkopera ma' aġenziji internazzjonali meta dawn jagħmlu sforzi biex jaqbdu lil dawk li jaħslu flus maħmuġin u li jaħbu flushom f'pajjiżna.

Jingħad x'jingħad, ir-rapport ċertament ma jagħmlilniex ġid.

Jeħtieġ li l-pajjiż ixammar kmiemu mill-aktar fis u jibda' jieħdu din il-problema tal-ħasil tal-flus bis-serjetà għaliex l-oqsma tas-servizzi finanzjarji u tal- gaming saru jħollu u jorbtu għall-ekonomija ta' pajjiżna: ma nistgħux nibqgħu passivi u bħala pajjiż jeħtieġ nuru li għandna l-kuraġġ naqbdu l-barri minn qrunu.

Ir-responsabbiltà għad-dgħjufija f'dak li huwa l-infurzar tal-liġijiet taqa' fuq il-gvern.

Din m'hix biss kwistjoni ta' inkompetenza.

L-inkompetenza wieħed jista' jsib tarfha bis-saħħa tat-taħriġ u tat-tagħlim.

Fil-parti li tittratta dwar il-mod kif tiġi mgħarbla l-ħidma tal-banek, ir-rapport Moneyval igħid hekk: "Għalkemm dawn iż-żewġ banek ġew mgħoddija minn għarbiel, il-mod kif tal-MFSA għalqu għajnejhom għar-riskju meta dawn iddeċidew li jagħtu liċenzja lil bank b'sid wieħed biss li ma kellu ebda esperjenza f'dan il-qasam, iqajjem kwistjonijiet minn perspettiva (ħasil ta' flus / finanzjar tat-terroriżmu) aktar wiesa'."

Tgħid hawn qed jirreferi għall- Pilatus Bank?

Dan kollu jfisser li ma setgħux isibu raġuni valida il-għala tal-MFSA għażlu li jieħdu dan ir-riskju meta kienet inħarġet il-liċenzja.

Il-problema, aktar milli hi waħda ta' inkompetenza, hi waħda ta' korruzzjoni.

U l-korruzzjoni ma ssibx tarfha kif ġieb u laħaq.

Previous: Nifraħlek Caroline Next: Il-prinċpijiet ta' żmienna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tbissim bir-rimi fl-Identity Malta

Bgħatt għal kopja tal-filmat tal- "intervista" li Ian Castaldi Paris għamel ma' The Sunday Circle .

Hemm numru ta' mistoqsijiet li setgħu saru lil Ian Castaldi Paris.

Bħal, per eżempju, tista' tgħaddilna l-indirizzi ta' fejn qed igħixu ix-xejikki taż-żejt Sawditi li tajthom passaport?

Oħra: x'azzjoni ħadt dwar il-konsulenti li kienu fasslu r-rapport tad- due diligence ta' Pavel Menlikov's ?

U dawk dwar Mustafa Abdel Wadood.

Dwar Liu Zhongtian.

Dear Arkady Volozh .

Dwar Boris Mints .

U dwar Alexander Nesis.

F'din l-intervista ma saru ebda mistoqsijiet bħal dawn.

Min intervistah ried biss ikun jaf kemm Ian Castaldi Paris għandu l-ħila li jġiegħel lin-nies jitbissmu.

Wara li qrajt il-ħmerijiet li nkitbu, lil Ian inserraħlu rasu li tbissim kien bir-rimi. https://manueldelia.com/wp-content/uploads/2019/09/WhatsApp-Video-2019-09-10-at-22.47.52.mp4

Previous: Kummissarju għall-Ugwaljanza Next: Nifraħlek Caroline window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-prinċpijiet ta' żmienna

Joe Brincat kien pubblikament tkaża b'dawk li pprotestaw kontra t-tnaqqir tas-saltna tad-dritt.

U f'intervent li kien għamel f'kawża kostituzzjonali li għamilt jien, ipprova jiżżuffjetta bl-argument li jien kont ġibt fis-sens li l-libertà tal-kelma u d-dritt li wieħed jipprotesta huma aktar importanti mill-ħeġġa ta' Owen Bonnici li jiżgura li fjuri mqiegħdin mal-mafkar tal-Assedju l-Kbir ma joqorsuħx personalment u politikament fil-laħam il-ħaj.

Għaldaqstant inħoss ċertu sodisfazzjon meta nara lil Joe Brincat iduq ftit mill-esperjenzi li aħna stess għaddejna u għadna ngħaddu minnhom.

Il-protesti li jsiru kontra l-assassinju ta' Daphne Caruana Galizia ma jsirux biss kontra l-inġustizzja sfaċċata li ġab miegħu l-qtil tagħha.

Isiru wkoll għaliex il-qtil tagħha ġab fit-tmiem tagħha l-kampanja bla heda li hi kienet qiegħda tagħmel biex tikxef il-qerda tas-saltna tad-dritt.

Joe Brincat huwa direttur fuq il-bord tal-MFSA.

Inħatar f'din il-kariga għaliex huwa Laburist sa ġuf ommu u min ħatru ċertament stenna li għandu jeżerċita d-dmirijiet tiegħu b'impenn sħiħ lejn il-partit mingħajr ma jkun imxekkel mit-tniggiż tal-kuxjenza.

Iżda inzerta li Joe Brincat iż-żokra politika tiegħu ilha ħafna li waqgħetlu u għaldaqstant jaf li, f'dan l-istadju ta' ħajtu, m'għandux għalfejn joqgħod jogħmodha biex forsi ma jieħu għalih ħadd.

Għal Joe Brincat jidher li, jekk Joseph Muscat mhuwiex kuntent b'dak li jgħid jew dak li jagħmel, jista' jmur isaqqi l-ħass.

Joe Brincat wera' li m'huwiex lest joqgħod ċiċċi bil-qiegħda waqt li xi bażużlu ta' Joseph Muscat – f'dan il-każ Joseph Cuschieri – jmexxi aġenzija tal-gvern bħallikieku din kienet proprjetà tiegħu u jagħmel użu minn terminoloġija repubblikana meta jgħid li Joseph Cuschieri m'huwiex "xi re".

Seta' wkoll qal li m'huwiex "xi kink".

Jew forsi hekk għamel ukoll.

Joe Brincat għandu mnejn diġà ntebaħ li l-ardir ta' dawk li jiżfnu għad-daqq ta' Joseph Muscat li jippretendu li ma tista' għalihom ebda liġi, huwa ardir li Daphne Caruana Galizia kienet għamlet kampanja bla heda kontrih fl-ewwel ġurnata li Joseph Muscat rifes fuq l-għatba ta' Kastilja bħala prim ministru.

Hi kienet kitbet dwar dawk il-ħaddiema tas-servizz ċivili li kienu qed jiġu sostitwiti bħala segretarji permanenti minn bażużli magħrufa.

Kienet kitbet dwar kummissarji tal-pulizija li tkeċċew jew li ġew imġiegħla jirriżenjaw sakemm imbagħad din il-kariga ngħatat lil xi ħadd li jidhirlu li l-prim ministru għandu bajd tal-ħadid.

U kienet kitbet dwar il-prinċpijiet – James Piscopo, Joseph Cuschieri u Jason Micallef fost oħrajn, u dan biex ma nsemmux lill-prinċep tad-dlamijiet innifsu Keith Schembri – ilkoll maħtura biex jikkmandaw fuq ħaddieħor skond l-aptit li jinzerta jkollhom u dan mingħajr rispett lejn ir-regolamenti u l-liġijiet.

Fil-frattemp it-tensjoni li hemm bejn Joe Brincat u l-MFSA kompliet tirranka.

Agħtu daqqa t'għajn lejn dak li hemm stampat fil-ġurnal finanzjarju speċjalizzat International Investment li din it-tilwima bejn Joe Brincat u Joe Cuschieri qed iqisha bħala theżżiża qawwija għall-industrija tas-servizzi finanzjarji.

Jekk din it-theżżiża ma xammejthiex ġejja, dan x'aktarx seħħ għaliex ma kontx moħħok hemm.

Hi appuntu attitudni bħal din li spiċċat biex tefgħet fl-inkwiet ir-reputazzjoni ta' Malta bħala ċentru finanzjarju: jiġifieri meta jkollok nies bħal Keith Schembri li, biex jaqdu l-interessi personali tagħhom u jiġbdu lejn xawwathom, jaraw kif jagħmlu biex il-liġijiet jarmuhom il-baħar.

Il- Pilatus Bank kien ingħata liċenzja mill-MFSA.

Iżda kien Keith Schembri li għamel użu mis-servizzi ta' dan il-bank.

Rajnih jippoża fir-ritratti ma' Joseph Muscat minn naħa u ma' Ali Sadr Hashemi Nejad minn oħra waqt tieġ f'Firenze.

Kif sewwa stqarr Joe Brincat fil-qorti, lid-dinja m'aħniex ser nimpressjonawha bil-kwalità ta' liġijiet li għandna kemm il-darba dawn l-istess liġijiet ma jkollhomx is-saħħa li jwaqqfu lill-kbir tal-MFSA milli jarmi l-baħar eluf ta' flejjes tal-Awtorità biex jissodisfa l-kapriċċi personali tiegħu.

Dawn huma affarijiet li jseħħu biss fir-repubbliki tal-banana.

Ara ma jkunx hawn minn jaħseb li Joe Brincat huwa xi eroj.

Kien ċertament jitqies bħala eroj li kieku, fl-ewwel ġimgħa li Joseph Muscat għamel fis-setgħa, kellu l-ħila li jilmaħ it-twissijiet u jxomm id-diżastru li kien ġej ma' wiċċna.

F'dik l-ewwel ġimgħa, jista' jkun li ma kienx jaf li Keith Schembri u Brian Tonna kienu qed joħolqu l-kumpanniji Egrant, Tillgate u Hearnville bil-moħbi.

Iżda ċertament kien jaf li kienu qed jinqatgħu bl-addoċċ l-irjus ta' numru ta' segretarji permanenti u ta' regolaturi.

U filwaqt li kienu qed jinqatgħu l-irjus tal-istituzzjonijiet, dawn il-prinċpijiet bdew jagħmlu l-arja.

Fl-Awtorità tal-Artijiet jidher li l-bord tat-tmexxija mmexxi minn Lino Farrugia Sacco m'huwiex lest joqgħod għal dak li jogħġbu jordna James Piscopo, il-kbir magħżul minn Joseph Muscat.

U t-trikki trakki li hemm fil-MFSA issa huma magħrufa.

M'hemmx trikki trakki biss fil-postijiet li huma mmexxijin mil-lagħqa bla kuxjenza li għalihom il-liġijiet ma jgħoddux.

Xi kultant issib nies bħal Joe Brincat – bniedem li m'għandu xejn x'jitlef – li juru li għandhom il-bajd.

Previous: Ir-rapport Moneyval: infurzar dgħajjef tal-liġijiet Maltin Next: Aqsam it-tarbija fi tnejn window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Aqsam it-tarbija fi tnejn

Il-vendetta m'hix prinċipju aċċettabbli għal-liġijiet ta' żmienna.

It-tfittxija għall-ġustizzja għandha twassal għat- tiswija u mhux għat-tpattija.

Ejjew nitkellmu ftit dwar il-liġijiet tal-libell fejn min allegatament illibella jkun miet.

Dawn il-liġijiet jeżistu bil-għan li min ikun ġie libellat ikun jista' jħares ir-reputazzjoni tiegħu, dejjem jekk ikollu reputazzjoni x'iħares.

Iżda fil-liġijiet tal-libell, bħal f'kull liġi oħra aċċettabbli għaż-żminijiet tal-lum, id-dritt li wieħed jitlob likwidazzjoni ta' danni li jkollu l-ħila jipprova li ġew kaġunati lilu minn libell, ma jwassalx ukoll għall-pretensjoni ta' xi dritt li jiżgura li jkun hemm piena.

Għal xi wħud jista' jkun li din id-distinzjoni hi kemmxejn sottili.

Iżda għall-prim ministru ċertament m'hi sottili xejn.

Meta l-bieraħ reġa' tenna' li l-werrieta ta' Daphne għandhom jiskużaw ruħħom miegħu dwar dak li huwa jidhirlu li ommhom naqset dwaru fil-konfront tiegħu tul ħajjitha, il-prim ministru wera' li la għandu diċenza bażika u wisq inqas komprensjoni dwar dak li hu ġust u sewwa.

Anki jekk ma nidħolx fil-mertu dwar jekk għandux raġun jew le u anki jekk, għall-grazzja tal-argument, nassumi li qed ikun ġenwin fil-konvinzjoni tiegħu li hu għandu raġun, meta jibqa' jinsisti li, fiż-żminijiet li qed ngħixu fihom, ir-raġel u wlied Daphne għandhom jirtu xi forma ta' ħtija ma tagħmel ebda sens.

Dan possibbli li m'huwiex jinduna l-pożizzjoni li ħa kemm qegħda tagħmillu ħsara?

Daphne Caruana Galizia ma nqatlitx għax xi ħadd tajjarha b'karrozza.

Inqatlet b'karrozza-bomba fiż-żmien meta hu kien prim ministru.

Joseph Muscat għadu jilmenta dwar kemm kienet "iebsa" bil-kritika fil-konfront tiegħu u baqa' jitħassar lilu nnifsu għall-fatt li l-assassinju tagħha spiċċa biex pinġieh f'dawl ikraħ.

Allura il-għala baqa' jinsisti li jkompli jħarrax is-sitwazzjoni għalih innifsu?

Araw ftit il-mod kif wieġeb il-gvern il-bieraħ għat-talba tal-Kunsill tal-Ewropa biex iċedi l-libelli li kien għamel kontra Daphne Caruana Galizia.

Joseph Muscat qal li l-gvern "ma jistax jindaħal dwar jew iħassar jew idgħajjef kawża ċivili, għaliex jekk isir hekk jitqajjmu kwistjonijiet dwar id-dritt ta' smiegħ xieraq taħt il-Konvenzjoni Ewropea tad-Drittijiet tal-Bniedem".

Possibbli li Joseph Muscat m'huwiex jintebaħ bl-imbeċillaġni tiegħu stess meta jagħżel li jitkellem b'dan il-mod u kif bħal donnu jippretendi li għandu jagħti xi tagħlima jew tnejn lill-Kummissarju Ewropew dwar id-Drittijiet tal-Bniedem dwar il-Konvenzjoni Ewropea dwar id-Drittijiet tal-Bniedem?

Il-verità hi li Joseph Muscat m'għandu ebda ħtieġa li "jindaħal, iħassar jew idgħajjef " xejn biex iċedi kawża li kien għamel huwa stess kontra l-werrieta ta' Daphne Caruana Galizia.

Għalkemm skont il-liġi għandu dritt li jiftaħ kawża, m'għandu ebda obbligu biex jagħmel dan.

U m'għandux għalfejn iħassar liġijiet biex ikun jista' jċedi l-kawża.

Joseph Muscat m'huwiex xi persuna kwalunkwe.

Huwa l-prim ministru.

Xogħolu hu li jħares il-libertà tal-kelma u mhux li jipprova jintimida lilna l-ġurnalisti b'xi twissija li, jekk jiġri li ninqatlu b'xi karrozza-bomba, ma tkunx waqgħet id-dinja u li jkun hu stess li jiżgura li wliedna wkoll ikollhom isofru konsegwenzi akbar milli sofrew bis-saħħa tal-mewtna.

Liġi li "tindaħal dwar, li tħassar jew li ddgħajjef" id-dritt ta' xi ċuċ bħal Silvio Debono li jibqa' jippersegwita lill-werrieta ta' Daphne għaliex, meta din kienet għadha mimlija bil-għomor, kienet kitbet dwar in-negozji tiegħu forsi tkun timmerita diskussjoni aktar profonda.

Wara kollox, mhux possibbli li wieħed igħaddi liġi kontra min ikun moħħu biss biex jivvendika ruħu.

Madankollu għanda dritt nistennew li min ikun f'pożizzjoni ta' tmexxija jkollu l-minimu tad-diċenza.

Diċenza li tinsab fis-sisien tal-moralità li l-Kummissarju tad-Drittijiet tal-Bniedem li m'għandux għalfejn jagħmel sforzi kbar biex jesprimiha.

Diċenza li, fil-kuntest tal-insistenza tiegħu li jibqa' jippersegwita lil Peter, Matthew, Andrew u Paul Caruana Galizia dwar dak li kienet kitbet Daphne dwaru qabel ġiet assassinata permezz ta' karrozza-bomba, Joseph Muscat ċertament jinsab totalment nieqes minnha.

L-aħwa Caruana Galizia qalu li ma kienx bi ħsiebhom iċedu għar-rikatti u li ċertament m'humiex ser jiskużaw ruħħom ma' Joseph Muscat: huma ma jafux bl-allegati fatti li Joseph Muscat qed igħid li hu biss jaf bihom dwar dak li kienet kitbet ommhom dwaru.

L-aħwa Caruana Galizia huma wlied ommhom: għandhom id-dinjità, l-kburija u l-kuraġġ.

Madankollu dan ma jfissirx li t-triq li qabdu hi xi waħda għall-wita'.

Xi kultant naħseb f'uliedi.

Jidhirli li dawn għandhom dritt li jgħixu ħajjithom u li jekk ix-xogħol tiegħi kellu b'xi mod jifridni minnhom, ma nkunx irrid inkun il-kaġun li huma jbatu xi konsegwenzi anki wara li nkun ħallejt din id-dinja.

Għall-mument, insew il-liġijiet tal-libell.

Immaġinaw li kieku kelli ninqabad f'xi frodi – bħal, per eżempju, nibdel opri ta' arti ġenwini ma' kopji tagħhom u nbiegħ il-ġenwini fis-swieq klandestini.

U qabel immut ikolli nħallas ta' għemili b'xi piena.

Allura uliedi, li huma totalment innoċenti, għandhom jintbagħtu l-ħabs floki?

Dan kollu Joseph Muscat jafu sew.

Eżatt bħal Salamun, qed igħid li t-tarbija għandha tinqasam fi tnejn sabiex hu jkollu nofs it-tarbija.

U ma tridx tkun għaref wisq biex tintebaħ il-għala qed jagħmel dan.

Previous: Il-prinċpijiet ta' żmienna Next: Jinsab fiduċjuż, qalilna window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jinsab fiduċjuż, qalilna

Sinċerament ma nara ebda skop wara dan id-dawrien kollu madwar il-lewża proverbjali.

Fl-aħħar mill-aħħar, huwa Joseph Muscat li obbligat jerfa' r-responsabbiltà aħħarija għal dak kollu li jista' jirriżulta minn inkjesta indipendenti u imparzjali.

Jekk ser jirriżulta li l-istat seta' għamel aktar biex iħares ħajjet Daphne Caruana Galizia, ir-responsabbiltà aħħarija jkollha tintrefa' minn Joseph Muscat.

Jekk ser jirriżulta li l-istat naqas li jinvestiga l-assassinju tagħha b'mod xieraq, ir-responsabbiltà aħħarija jkollha tintrefa' minn Joseph Muscat.

Jekk ser jirriżulta li l-libertà tal-kelma f'Malta tħalliet titnaqqar minħabba l-azzjonijiet li ttieħdu mill-gvern jew minħabba n-nuqqas ta' azzjoni minn naħa tal-gvern, ir-responsabbiltà aħħarija jkollha tintrefa' minn Joseph Muscat.

Għaldaqstant, il-fatt li Joseph Muscat "għandu fiduċja sħiħ" f'dawk li għażel huwa stess biex iwieġbu għal dawn il-mistoqsijiet mhux biss huwa rrilevanti iżda jagħti lok għal tħassib.

L-istess bħallikieku Alfred Degiorgio jmur igħid li għandu fiduċja sħiħa fil-ġurati li jagħżel huwa stess.

Il-bieraħ Alfred Sant taha għas-sarkażmu meta kiteb li, fl-isfond tar-reazzjoni għall-ħatriet ta' Joseph Muscat fuq il-bord tal-inkjesta, kien messu ħatar lili – Manuel Delia – flimkien ma' Jason Azzopardi u Ana Gomes biex imexxu l-bord tal-inkjesta.

Ċertament jien m'jinix kwalifikat biex inservi fuq bord bħal dan.

Iżda Alfred Sant m'għandu għalfejn jiskanta xejn b'dak li ssuġġerixxa.

Fl-Istati Uniti, meta jinħatru persuni biex imexxu l-inkjesti speċjali dwar nuqqasijiet minn naħa tal-gvern federali, dawk maħtura jkunu persuni jew li ma jkollhom suddizzjoni lejn ħadd jew inkella li jkunu magħrufin għan-nuqqas ta' grazzja li jkollhom mal-amministrazzjoni li jintalbu biex jinvestigaw.

Gvern jista' jnaddaf ismu b'dan il-mod biss: jekk ikun hemm persuni li jmexxu l-inkjesti li ma jkollhomx suddizzjoni jew xi raġuni biex ikollhom grazzja miegħu.

Joseph Muscat jaf sew li jista' b'xi mod jiġi eżonerat kemm il-darba jżomm ir-riedni tal-kontroll f'idejh.

Hekk kien għamel fl-inkjesta Egrant li nbdiet fuq talba tiegħu stess tard il-Ħamis bil-lejl f'April 2017 u dan wara li kull biċċa evidenza li setgħet tkun utli kienet diġà għebet u ttajjret mar-riħ.

Għall-din l-inkjesta dam ikaxkar saqajh għal sentejn sħaħ u fl-aħħar kellu jċedi u jniediha għax ma setax ikompli jirreżisti l-pressjoni internazzjonali.

Issa jrid jikkontrolla l-eżitu tal-inkjesta billi jikkomprometti l-membri tal-bord: wieħed minnhom minħabba s-sehem tiegħu f'inkjesta kriminali li għadha għaddejja, l-ieħor minħabba l-attitudni servili tiegħu fil-konfront tal-gvern li jimpjegah u l-ieħor minħabba s-sigrieti professjonali li diġà jaf bihom u li jkollu jżomm bejnu u bejn ruħu.

L-iktar ħaġa li tweġġa' hi l-mod kif il-gvern qed iġib ruħu mal-membri tal-familja Caruana Galizia b'sens ta' vendetta li ma jitwemminx.

Araw li ma tmorrux tifirdu t-"tħabbira" ta' din it-taparsi nkjesta minn mal-istqarrija ta' Joseph Muscat li fiha qal li lill-membri tal-familja Caruana Galizia jridhom "jirrikonoxxu" l-konklużjonijiet tal-inkjesta Egrant minkejja l-fatt li dawn il-konklużjonijiet ma tħallewx li jaqrawhom.

Tifirduhiex lanqas minn ma' l-istqarrijiet ta' lagħqin tal-Labour bħal Karl Stagno Navarra li stqarr li l-familja jistħoqqilha li tgħaddi minn din it-tbatija kollha.

Lanqas m'għanda tinfired minn dak li kiteb Alfred Sant li, mingħajr mistħija ta' xejn, qal li l-familjari ta' ġurnalista assassinata m'għandhomx dritt li jgħidu tagħhom dwar dawk li ser jeżaminaw ir-raġunijiet għala ommhom ġiet assassinata.

L-ewwel tohrog b'gidba oxxena li kwasi destabilizzat pajjiz, u l-Kunsill tal-Ewropa trid li l-PM iwaqqa' l-libelli...u mela le! — Karl Stagno-Navarra (@ksnavarra) September 19, 2019 Dawk kollha li huma maħkumin mill-mibgħeda, sinjal bħal dan malajr ixommuh.

Aqraw ix-xmara inevitabbli ta' kitbiet fil- Facebook dwar kif kienu ulied Daphne li qatlu lil ommhom biex jitpinġa ikraħ Joseph Muscat.

Joseph Muscat igħaddiha lixxa għax m'hemm ħadd biex jiqaflu.

Mhux sewwa li wieħed jippretendi li għandhom ikunu Peter, Matthew, Andrew u Paul Caruana Galizia li jagħmlu reżistenza għall-korruzzjoni mxajtna u għall-immoralità sfaċċata ta' dan il-gvern bħalma ġara' fiż-żmien meta ommhom weħidha ppruvat li tirreżisti u spiċċat ħallset b'ħajjitha.

Niddardar meta naqra kitbiet, anki minn uħud li jikkummentaw f'dan il-blog, li jħeġġu lill-familja Caruana Galizia li jkomplu jissieltu huma u jwiegħduha li jiffinanzjaw battalji legali bħallikieku qegħdin jiddevertu jassistu għal battalja-spettaklu bejn il-gladjaturi.

Peter, Matthew, Andrew u Paul Caruana Galizia għandhom dritt li jgħixu ħajjithom kif jidhrilhom huma.

Iżda minflok qed narawhom jissieltu fuq quddiem nett minkejja t-tbatija li jinsabu għaddejjin minnha u minkejja l-mibgħeda kollha li qed ikunu esposti għaliha.

Qabel qatluha, lil ommhom kienu pinġewha bħala saħħara.

Issa qed ipinġu lil uliedha bħala l-qattiela ta' ommhom.

Ejjew inkunu ċari.

Meta lil uliedha jixluhom li ħbew il-provi – ħaġa li ċertament m'għamlux – jew li kkonfoffaw biex joqtlu lil ommhom meta ħallew il-karrozza li spiċċat qatlitha f'idejn l-assassini tagħha, qed jixluhom ukoll bil-qtil ta' ommhom.

B'dan il-mod qed ipinġihom bħala mostri u mhux bħala bnedmin.

Ara ma tmorrux taħsbu li l-ħruġ ta' stqarrija 'l hemm u 'l hawn minn NGO bħal Repubblika , jew xi blog post minn naħa tiegħi, jew xi editorjal f'gazzetta , ttaffi t-tbatija li jinsabu għaddejjin minnha.

Jekk xejn, din it-tbatija tagħhom tkompli tikkarga.

Agħtu daqqa t'għajn lejn dan ir-rapport mill-aħbarijiet ta' Net TV tad-diskors nofs kedda li għamel Adrian Delia lejliet Jum l-Indipendenza li jkompli jikkonferma li l-PN jinsab igħix f'dinja għalih.

Milli jidher Adrian Delia mingħalih li qiegħed 'jimponi l-aġenda' u li kien grazzi għall-isforzi tiegħu li l-membri tal-familja Caruana Galizia ser ikollhom laqgħa ma' Joseph Muscat.

Dan possibbli jaħseb li qed igħix fl-istess dinja?

Joseph Muscat kellu jaċċetta li jiltaqa' mal-membri tal-familja Caruana Galizia sentejn sħaħ wara l-qtil ta' ommhom permezz ta' karrozza-bomba għaliex f'dawn is-sentejn din il-familja ma setgħetx tissabbar anki għal ġurnata waħda biss għat-telfa li ġarrbet.

Minn dakinhar 'l hawn, il-familja għamlet kampanja intensiva biex titħares il-memorja ta' ommhom, biex jitkompla x-xogħol ġurnalistiku tagħha u biex tinġibed l-attenzjoni tad-dinja għall-istat miskin li tinsab fih is-saltna tad-dritt f'Malta kif ukoll għall-kundizzjoni mwiegħra tad-drittijiet tal-bniedem.

Dawn l-isforzi ssarrfu f'pressjoni internazzjonali u skadenza speċifika minn organizzazzjoni Ewropea tad-drittijiet tal-bniedem li lanqas Joseph Muscat ma seta' jaħrab minnha.

Il-familja Caruana Galizia m'għandha għalfejn tirringrazzja lil ħadd, wisq inqas lill-Partit Nazzjonalista li għal dawn l-aħħar sentejn għażel li jgħib mix-xena meta kien fid-dmir li jiġġieled favur it-tħaris tad-drittjiet tal-bniedem.

L-istorja qed tirrepeti ruħħa.

Daphne tħalliet tissielet weħidha.

Tista' tgħid li żewġha u wliedha qed jissieltu weħidhom.

Tista' tgħid ukoll li m'hemm ħadd li jgħammar fid-dinja tal-politika lokali li huwa lest jieqaf magħhom.

Jeżistu xi eċċezzjonijiet u dawn jinsabu biss fi ħdan il-PN.

Hemm membri parlamentari u membri parlamentari tal-Parlament Ewropew li wrew qlubija.

Iżda dawn jinsabu f'partit li ma jridx jiċċaqlaq.

B'oppożizzjoni bħal din, huwa minn ewl id-dinja li Joseph Muscat jħossu kunfidenti li jkollu r-riżultati li jkun jixtieq għax m'għandu lil ħadd biex jiqaflu.

Previous: Aqsam it-tarbija fi tnejn Next: Chetcuti Cauchi sospiżi mill-iskema tal-passaporti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Minn tal-ewwel li daħlu. Minn tal-ewwel li ddabritilhom rashom.

Innotajtu li l-liċenzja ta' Chetcuti Cauchi għall-bejgħ tal-passaporti Maltin iġġib in-numru IIP001.

Il-liċenzja tagħhom ġiet sospiża llum wara li nqabdu jiftaħru dwar kemm għandhom ħila li jakkwistaw passaport għall-klijenti tagħhom għax huma ħobża u sikkina ma' Owen Bonnici, Julia Farrugia u Joseph Muscat.

In-numru ta' reġistrazzjoni IIP001 jfisser li kienu l-ewwel aġenti liċenzjati ta' Henley & Partners.

M'għandniex għalfejn niskantaw wisq għaliex fil-verità huma ħaġa waħda mar-reġim.

Dawn huma dak li konna nsejjħulhiom ta' Tagħna Lkoll.

Issa huma minn tal-ewwel li tneħħitilhom – jew ġiet sospiża – il-liċenzja tagħhom wara li nqabdu bil-qalziet imniżżel.

Naraw x'se jiġri issa.

Kull klijent li akkwista passaport bis-saħħa tagħhom għandu jiġi mgħoddi minn għarbiel.

Lil dawn il-klijenti x'aktarx mhux ser isibuhom f'Malta.

Min jaf, forsi Jean-Philippe Chetcuti jitħajjar jarma karrozza b'dan in-numru.

Jew forsi jista' jqiegħed dan in-numru fuq il-Lamborghini ta' Luke Chetcuti.

Previous: Chetcuti Cauchi sospiżi mill-iskema tal-passaporti Next: Ħbieb li huma ndaqs aktar minn ħbieb oħra window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Chetcuti Cauchi sospiżi mill-iskema tal-passaporti

Permezz ta' stqarrija fil-qosor, il-gvern ħabbar li "l-Aġenzija Maltija tal- Individual Investor Programme ssospendiet il-liċenzji ta' Chetcuti Cauchi Advisors Ltd, li huma s-sidien ta' liċenzji IIP 001 u IIP 124, sakemm jinħareġ avviż ieħor."

Din is-sospensjoni seħħet wara li Jean-Philippe Chetcuti, wieħed mill-imseħbin fid-ditta legali, waqt dokumentarju ta' stazzjon televiżiv Franċiż bl-isem M6 li xxandar il-bieraħ filgħaxija nstema' jiftaħar li l-ħbiberija li għandu ma' Owen Bonnici — li kien imsieħeb fl-istess ditta — ma' Julia Farrugia u ma' Joseph Muscat tfisser li għandu s-setgħa li jirranġa l-ħruġ ta' passaport għal kull minn jitlobulu.

Jean-Philippe Chetcuti tkellem ma' ġurnalist li għamilha tabirruħu miegħu li kien qed jitkellem f'isem klijent Afrikan li għandu kondotta kriminali.

Meta sarulhom mistoqsijiet mill-produtturi tal-filmat, il-ministri lkoll ċaħdu li kienu għamlu xi ħaġa ħażina.

Chetcuti Cauchi kienu fost l-aġenti ewlenin ta' Henley & Partners fil-bejgħ tal-passaporti Maltin.

Il-fuljett tar-riklamar tagħhom fiħ kitba ta' approvazzjoni mingħand Fahdi Mehio, negozjant fl-industrija tal-bini fl-Emirati Għarab Magħquda, li faħħar l-effiċjenza tagħhom meta irnexxielhom jakkwistawlhom passaport.

Uffiċjalment, Fahdi Mehio suppost igħix f'9B, Triq is-Sebuqa, San Ġwann.

Madankollu, meta jien mort fil-post imsemmi ma' crew tas- CBS TV sibna appartament taħt il-livell tat-triq li fih ma kien qed igħix ħadd.

Fl-istess bieb għal 9B, hemm ukoll in-numru 9A fejn uffiċjalment igħix Dimitry Doyken, multi-miljunarju Russu u sid ta' diversi ħwienet tal-isport.

Fil-filmat tad-dokumentarju jidher avukat li jaħdem fl-uffiċċju ta' Chetcuti Cauchi jserraħ ras il-ġurnalist li d-ditta legali tiegħu tiggarantixxi l-ħruġ ta' passaporti għal dawk il-klijenti li ma jissodisfawx il-kriterji ta' residenza imposti mil-liġi.

Hi ħaġa magħrufa li dan il-kriterju tal-liġi kważi qatt m'hu osservat.

Fid-dokumentarju M6 jien nidher f'postijiet fl-Imġarr u f'Birżebbuġa fejn suppost igħixu sinjuruni Russi, iżda jgħixu f'dawn il-postijiet sibt bennej Malti u pensjonant Malti li igħixu f'dawn il-postijiet flimkien mal-familji tagħhom.

Waqt l-intervista tal-M6, Julia Farrugia tidher isserraħ ras ġurnalist ieħor tal-M6 li min jinqabad jigdeb dwar dak li jkun tniżżel fl-applikazzjoni għall-ħruġ ta' passaport titneħħielu ċ-ċittadinanza Maltija.

Dan m'huwiex minnu.

Chetcuti Cauchi qed jirranġaw ukoll biex jakkwistaw passaporti barranin għall-klijenti tagħhom u applikaw biex jinħatru bħala aġenti għaċ-ċittadinanza tal-Montenegro.

Jean-Philippe Chetcuti ma' kienx qed jirreċta meta ftaħar dwar kemm hu ħaġa waħda mal-gvern.

Agħtu daqqa t'għajn lejn dan il-filmat li parti minnu ġie riprodott fid-dokumentarju M6, fejn Julia Farrugia tidher tfaħħar lil din id-ditta legali fis-Sala tal-Ambaxxturi li hi biss seba' metri bogħod mill-kamra tal-prim ministru.

Previous: Jinsab fiduċjuż, qalilna Next: Minn tal-ewwel li daħlu.

Minn tal-ewwel li ddabritilhom rashom. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ħbieb li huma ndaqs aktar minn ħbieb oħra

Il-gvern qed jagħmel minn kollox biex ixejjen il-fehma ġenerali li ta' Chetcuti Cauchi kienu ngħataw trattament privileġġjat.

Il-gvern m'għandux triq oħra ħlief li jagħmel hekk għax jaf li jista' jispiċċa fl-inkwiet u mhux se jieħu riskju għal wiċċ ta' Chetcuti Cauchi.

Dawn ta' Chetcuti Cauchi huma ħbieb – imma mhux ħbieb ta' ġewwa nett.

Dawn jifformaw parti minn grupp ta' persuni li sabu il-riħ fil-qala mill-2103 'l hawn u li lill-pajjiż qed iqisuh bħallikieku huwa parti mill-ġid personali tagħhom.

Jew, biex inqiegħdha aħjar, dawn huma nies li pajjiżna ingħatalhom fuq platt tal-fidda biex jagħmlu li jridu bih.

Dawn, li tgħidx kemm kienu għajjtu li "Malta tagħna lkoll", fil-fatt riedu jfissru "Malta tagħna biss u morru tnejjku".

Il-fatt li s-Sala tal-Ambaxxaturi fil-Berġa ta' Kastilja – sala li tinsab ftit passi bogħod mill-Uffiċċju ta' Joseph Muscat – intużat f'filmat biex jirreklama lil Chetcuti Cauchi huwa wieħed mill-aktar simboliku.

Tistgħu qatt timmaġinaw li jkun hemm ditta legali Ingliża li permezz ta' filmat tagħmel użu minn sala f' 10 Downing Street biex tirreklama s-servizzi tagħha?

Ħaġa bħal din fl-Ingilterra lanqas biss joħolmu biha għax jafu li xenarju bħal dan jista' jwassal għal inkwiet serju.

Naf x'inhu għaddej minn moħħ ta' Chetcuti Cauchi bħalissa.

Żewġ affarijiet.

L-ewwel : is-sospensjoni li qalgħu – għalkemm x'aktarx temporanja – mhux se tagħmlilhom ġid f'għajnejn min ikun imħajjar jixtri l-passaporti u l-klijenti ħallelin li kienu jakkwistaw passaporti bis-saħħa ta' Chetcuti Cauchi issa se jkollhom iċ-ċans li jakkwistawhom permezz tal-kompetituri tagħhom.

Issa x'aktarx li ser ikun hemm ħaddieħor li jibda' jiftaħar dwar kemm jinsab ħaġa waħda mal-gvern tant li jkun jista' jserraħ moħħ il-klijenti "b'kondotta kriminali" li l-gvern kien ser jagħlaq għajn waħda.

Biex nisselfu kliem il-gvern stess, issa ser ikun hemm ħaddieħor biex "jattira t-talent".

U ser ikun hemm ħaddieħor li joħroġ idejh biex jilqa' għall-ħlasijiet tal- commission .

It-tieni : ta' Chetcuti Cauchi tgħidx kemm ser jinkeddu meta jintebħu li nies bħal, per eżempju, Brian Tonna u Karl Cini, qatt ma ġiet sospiża l-liċenzja tagħhom għall-bejgħ tal-passaporti.

U dan minkejja l-fatt li kienu ammettew li kkorrompew u li gawdew bis-saħħa tal-fatt li jinsabu qaqoċċa ma' min għandu s-setgħa.

Dawn kienu nqabdu jigdbu meta, huma u jduru d-dinja biex isibu bank li seta' jaqdihom, kienu stqarrew li Keith Schembri u Konrad Mizzi kienu mdaħħlin fin-negozju tar-riċiklar u dak marittimu u li ż-$2 miljun li kienu ser jiddepożitaw fl-ewwel sena kienu ġejjin minn għejjun leġittimi.

M'għandniex xi ngħidu, Brian Tonna ma ħareġ b'ebda filmat meħud f'xi kamra f'Kastilja biex jirreklama s-servizzi tiegħu.

Ma kellu għalfejn jagħmel xejn minn dan kollu għaliex f'dak il-bini storiku għandu skrivanija bieb u għatba mal-iskrivanija tal-prim ministru.

Il-liċenzja tiegħu ħadd ma ssospendihielu.

U ħadd m'hu ser jissospendihielu.

Għaliex il-ħbieb huma kollha ndaqs.

Iżda hemm ħbieb li huma ndaqs aktar minn ħaddieħor.

Previous: Minn tal-ewwel li daħlu.

Minn tal-ewwel li ddabritilhom rashom.

Next: Armi 'l barra window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-kunsillier b'tliet kunjomijiet jurina kemm jaf jagħmel l-arja

Il-Ħadd li għadda Noel Grima għamel paragun bejn it-tenaċità tal-attivisti favur is-sewwa u l-ġustizzja għal Daphne Caruana Galizia man-nofs keded tal-Partit Nazzjonalista.

"Bejn u bejn ruħi," kiteb Noel Grima, "ma nistax ma nammirax mhux biss it-tenaċità ta' dan il-grupp żgħir ta' persuni li l-mezzi tagħhom huma limitati, li m'għandhomx appoġġ tanġibbli u li huma neqsin minn għeruq politiċi, iżda wkoll il-fatt li rnexxielhom joħolqu rabta bejn il-kelliema u l-udjenza (minkejja l-fatt li l-kamera kienet qed tiffoka biss fuq il-kelliema).

Mhux se noqgħod nidħol f'kontroversji dwar kemm kien hemm nies fost l-udjenza, iżda nista' nikkonferma li l-folla kienet tenaċi daqs il-kelliema".

Noel Grima laqat il-musmar fuq rasu.

Din il-kampanja ilha għaddejja sentejn.

Kampanja li ma tarahiex biss fil-velji li jsiru kull xahar.

Taraha fil-battalja li sseħħ kuljum f'Misraħ l-Assedju l-Kbir.

Il-bieraħ iltqajt ma' ġar tiegħi li qalli li xxukkja ruħu meta sema' b'dak li ħaseb li kien seħħ il-ġurnata ta' qabel fil-Belt Valletta.

Hu kien segwa filmat fuq il- Facebook fejn dehru żewġt irġiel jagħtu bis-sieq u jobżqu fuq ritratti ta' Daphne huma u jarmu fjuri li tħallew mal-mafkar tal-Assedju.

Huwa segwa l-aggressjoni fiżika li seħħet fil-konfront ta' ħut Daphne u qalli li tnikket jara f'Malta f'hiex konna wasalna.

Jien weġibtu li dak li kien segwa fil-filmat ma kienx seħħ il-bieraħ iżda xi ġranet ilu meta kien hemm xi ġurnalisti jiġbdu filmat.

Iżda jien ma kontx korrett għal kollox.

Il-filmat li xxandar kien tabilħaqq ixxandar ftit tal-ġranet ilu mill- crew ta' M6 li xandar dokumentarju nhar il-Ħadd filgħaxija.

Iżda din hi xena li sseħħ kuljum.

F'ħin minnhom jidher raġel li jgħolli idu x-xellugija f'ponn u jinstema' jgħid "Viva l-Labour!"

U mbagħad jinstema' jgħid "jew iddabbar rasek jew noqtlok".

Theddida bil-mewt reġistrata fuq filmat quddiem diversi xhieda.

U, għal ġieħna, qiesu ma ġara' xejn.

Din hi battalja li qed tiġi miġġielda kuljum u għamel sewwa Noel Grima li ntebaħ bit-tenaċità li żżomm ħaj l-entużjażmu.

Issa agħtu daqqa t'għajn lejn il-botta u risposta li kien hemm fuq il-Facebook dalgħodu bil-bulijiet ta' Misraħ l-Assedju jagħmlu l-arja saħansitra fuq il-media soċjali.

Il-manigold u buli Anthony Mifsud Bonnici Giordani (tliet kunjomijiet, għal ġieħna!) huwa kunsillier tal-Partit Laburista.

Dan suppost li jiffoka ħidmietu fuq il-lokalità tiegħu ta' San Ġwann, iżda ma felaħx li ma jagħmilx ftit tal-arja soċjalista fil-belt kapitali.

Ad unur u glorja ta' Joseph.

Tgħid x'ser imur igħid Anthony Mifsud Bonnici Giordani meta s-Sindku ta' Palermo, Leoluca Orlando (ara dan kuntent b'kunjom wieħed biss!) iżur il-mafkar tal-Assedju l-Kbir biex jingħaqad ma' dawk li qed jaħdmu b'riżq is-sewwa u l-ġustizzja għal Daphne u għal Malta?

Previous: Armi 'l barra Next: Qed ngħixu gidba window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Armi 'l barra

Agħtu daqqa t'għajn lejn il-bieb ta' barra tal-uffiċċju legali Chetcuti Cauchi Advocates fil-Belt Valletta qabel igħaddu minn hemm il-ħaddiema li jiġbru l-iskart.

Din ix-xena tista' tistħajjilha bħala waħda li tfakkrek kif kien jidher il-kwartier tal-SS qabel ir-Russi nvadew Berlin.

Tfakkrek ukoll fid-dehra tal-uffiċċji ta' Nexia BT u ta' Mossack Fonseca (Malta) wara li Daphne Caruana Galizia kienet kixfet li dawk l-uffiċċji kienu ħolqu kumpanniji sigrieti għal Konrad Mizzi, għal Keith Schembri u għal xi ħadd ieħor.

Din ix-xena tal-bieb ta' barra ta' Chetcuti Cauchi stajt taraha fuq il- mobile jew fuq il-kompjuter tiegħek jum wieħed wara li l-kanal televiżiv Franċiż M6 xandar filmat ta' Jean Philippe Chetcuti jiftaħar dwar kemm hu ħobża u sikkina ma' nies f'Malta li għandhom is-setgħa u dwar kemm għandu l-ħila li jakkwista passaporti Maltin għal dawk li għandhom kondotta kriminali.

Dan Jean Philippe Chetcuti issa qed igħid li l-Franċiżi fehmuh ħażin – mingħalih li din l-iskuża se tkun biżżejjed għalih biex jitpinġa bħallikieku hu xi vittma.

Min jaf jekk hux ser jitħajjar imur il-Qorti biex hemm ixandar dak li qalilhom eżatt?

Mhux hekk tgħid!

Mhux ser jirriskja li xi ħadd jitolbu rendikont ta' applikazzjonijiet li saru fl-imgħoddi.

Wara kollox, ġaladarba Brian Tonna ma kienx daħal għar-riskju, se joqgħod jidħol għalih hu?

Previous: Ħbieb li huma ndaqs aktar minn ħbieb oħra Next: Il-kunsillier b'tliet kunjomijiet jurina kemm jaf jagħmel l-arja window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Qed ngħixu gidba

Kemm għad iridu jixxandru dokumentarji bħal dan biex aktar u aktar jibdew jintebħu li l-iskema tal-bejgħ tal-passaporti ser tkisser lil pajjiżna?

L-editorjali ta' The Sunday Times of Malta tal-lum isejjaħ għat-tneħħija tal-iskema.

U l-bieraħ Adrian Delia wkoll sejjaħ għat-tneħħija tal-iskema.

Daphne Caruana Galizia kienet sejjħet għat-tneħħija tal-iskema qabel din kienet ġiet varata.

Agħtu daqqa t'għajn lejn danni-dokumentarju Olandiż.

Bosta mill-intervisti huma bl-Ingliż.

Dan m'huwiex dokumentarju "tal-għajjurin" iżda fih investigazzjoni dwar każ ta' bniedem speċifiku — Pavel Melnikov — li hawn min qed isostni li għamel użu mill-passaport Malti li għandu biex imexxi attività kriminali.

Hemm ukoll l-istorja dwar Dimitry Kochenov, il-Professur Olandiż li tqabbad mill-gvern Malti biex jagħti pariri dwar dak li tipprovdi l-liġi tagħna: dan qed jallega li l-provvediment tal-liġi li jirrikjedi li kull min japplika għal passaport Malti ikun irid iġib prova qabel japplika li għex hawn għal mill-inqas sena ma jfissirx li l-applikant għandu jkun preżenti kontinwament fil-pajjiż.

Bosta huma dwak li jifhmu xi tfisser finzjoni legali.

Il-finzjoni ta' Dimitry Kochenov tmur kontra dak li huwa fundamentali f'univers fiżiku.

Hemm raġuni għal dan: dan il-Professur huwa ħobża u sikkina ma' Henley & Partners.

Nirrakkomandalkom li ssegwu l-intervista bl-Ingliż li saret ma' Dimitry Kochenov.

Il-kredibilità ta' dak li qed jallega l-gvern fis-sens li l-liġi qed tiġi segwita qed iserraħ fuq l-opinjoni ta' dan il-bniedem.

Qed ngħixu gidba.

Din hi sitwazzjoni tal-mistħija li għandna nagħmlu minn kollox biex ngħelbuha.

Ma nistgħux nibqgħu indifferenti.

Previous: Il-kunsillier b'tliet kunjomijiet jurina kemm jaf jagħmel l-arja Next: Il-ferita baqgħet tnixxi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-ferita baqgħet tnixxi

Antoine Zammit, teżorier tal-PN għal ftit xhur, stedinha b'idejh.

Kien hemm min tgħix kemm għoxa bid-daħk meta l-bieraħ wara nofsinhar f'filmat dan deher jispejga lill-klijenti tiegħu x'għandu jsir biex ikunu jistgħu jaraw il-pornografija fuq it-televiżjoni. f'filmat.

Dakinhar stess ġie mġiegħel jirriżenja.

Ara ma tmorrux taħsbu li ġie mġiegħel jirriżenja għaliex fil-PN teżisti xi forma ta' dixxiplina.

Ibqgħu ċerti li dawk li ġiegħlu lil Antoine Zammit idabbar rasu x'aktarx huma l-istess nies li għamlu użu mis-servizzi tiegħu biex ikollhom aċċess għall-pornografija f'darhom.

Huma proprju dawn in-nies li naqsu li jxommu x'kien ser iseħħ li kien messhom irriżenjaw.

Mhux għaliex min inħatar f'pożizzjoni importanti fil-partit ma kien ġie mgħoddi minn għarbiel.

Iżda għaliex Antoine Zammit tlibbes żarbun li ċertament ma kienx jiġieħ.

Jekk immur lura għal dak li kont ktibt meta nħatar Antoine Zammit bħala teżorier, lit-tmexxija tal-PN nista' faċilment ngħidilha "għidtilkomx jien!".

Iżda diskors bħal dan mhux jien biss għidtu.

Kien hemm bosta li qaluh.

Antoine Zammit m'hu xejn ħlief vittma: m'għandix dubju li għadda minn burraxka meta ħarġet din l-aħbar.

Dan tqiegħed f'kariga li ċertament ma kienitx ħobż għal snienu.

Il-ġimgħa li għaddiet kiteb post fuq il- Facebook fejn talab għall-għajnuna dwar is-suġġett tal- "bankink": ried ifisser "banking".

Issa persuna li jokkupa l-kariga ta' teżorier ta' organizzazzjoni bħalma hu l-PN għandu jkun persuna li jifhem sew fil-"banking" u għandu jkun wieħed li l-pariri dwar dan is-suġġett jagħtihom u mhux jitlobhom.

Meta kont naħdem fiż-Żimbabwe, stajt nosserva l-mod kif negozjanti bojod (dawn dejjem kienu jkunu rġiel) kienu jevitaw il-liġijiet li kienu tfasslu apposta biex jagħtu saħħa lis-suwed.

Kienu jevitawhom billi kienu jaħtru lill-kok bħala chairman tal-kumpannija minkejja l-fatt li baqa' jsajrilhom il-kolazzjon kull filgħodu.

Antoine Zammit tlibbes żarbun li ma kienx jiġieħ u t-tort m'għandux jintefa' fuqu.

Clyde Puli użaħ u ramieh.

U issa jeħtieġ isib vittma oħra.

Ara ma tmorrux taħsbu li l-PN issa huwa partit msaffi bis-saħħa tar-riżenja ta' Antoine Zammit mill-kariga ta' teżorier.

Il-ferita hemm għadha.

U għadha tnixxi.

Previous: Qed ngħixu gidba Next: Twissijiet li waqgħu fuq widnejn torox window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Twissijiet li waqgħu fuq widnejn torox

Kien messna ħsibniha sewwa qabel dħalna għaliha.

Dawl l-avukati u accountants kollha li daħlu għal dan ix-xogħol kien messhom ħasbuha sewwa.

Kien messna ntbaħna minn qabel li ħaġa li hi mibnija fuq gidba kienet se ġġibna fl-inkwiet.

Joseph Muscat kien ipprova jbellagħha li permezz tal-bejgħ tal-passaporti kien ser jiġbed it-talent lejn pajjiżna.

Hu u jagħmel dan, mexa' fuq parir ta' avukat Olandiż rakkomandat lilu minn Henley & Partners fis-sens li min jakkwista ċ-ċittadinanza Maltija m'għandux għalfejn ikollu rabta ma' Malta.

Qallu li applikant kull ma kien jeħtieġ huma sensiela ta' gidbiet iċċertifikati: sħubija fil- gym; ftehim bil-miktub ta' kiri jew xi kont tad-dawl u l-ilma fuq isem fittizju.

Dan il-gideb issarraf fi ħlasijiet lil sid il- gym , lil sid il-kera u lill-kumpannija li tipprovdi d-dawl u l-ilma.

Biex ma nsemmux ukoll il-gideb ta' Identity Malta li aċċettaw bil-qalb dawn id-dokumenti bħallikieku kienu ġenwini.

Xogħol il-gvern huwa dak li jiżgura li d-dikjarazzjonijet li jsiru jkunu minnhom.

Jekk tiddikjara li m'għandek tħallas xejn f'taxxi, għandu jkun hemm xi ħadd li jgħaddik minn għarbiel biex jiġi żgurat li dak li ddikjarajt huwa minnu.

Int u dieħel Malta minn pajjiż barra mill-Ewropa, jekk lil tad-dwana tgħidilhom li m'għandek xejn x'tiddikjara, dawn ikunu pronti biex iġiegħeluk tiftaħ il-bagalji biex jiżguraw li dak li ddikjarajt ikun minnu.

Jekk int tistqarr li m'intix iġġorr drogi, uffiċjali tal-pulizija – jekk ikollhom suspett raġjonevoli – jistgħu jagħmlu tfittxija fuq persuntek u fi ħwejjġek.

Jekk ikun hemm pulizija li jkun jaf li int qed iġorr id-drogi iżda jagħlaq għajn waħda u jagħżel li jemmen id-dikjarazzjoni tiegħek, dak il-pulizija jkun kompliċi miegħek f'reat kriminali.

Allura meta l-gvern jaċċetta l-gideb ta' dawk li jallegaw li qed igħixu f'Malta, il-gvern ikun kompliċi f'dikjarazzjoni falza li hi reat kriminali.

Il-konsegwenzi ta' din l-imġieba huma enormi.

Gvern ta' pajjiż li jagħmel dawn l-affarijiet jitlef il-kredibilità u kull darba li jittimbra passaport ta' xi sinjurun li għandu ġid bla tarf, ikun qed jammetti mad-dinja li huwa lest jigdeb b'riżq nies bħal dawn.

U gvern ta' pajjiż li jkun nieqes mill-kredibilità, m'huwiex gvern li jista' jiġi fdat speċjalment mill-investituri li joħolqu x-xogħol u l-impjiegi għal dawk li m'humiex tal-klikka "Tagħna Lkoll" li jagħmlu kemxiet ta' flejjes minn fuq dahar il-gvern.

Kien hemm min kien antiċipa dan l-inkwiet kollu. kien hemm min xamm x'kien ġej għal ma' wiċċna.

F'Novembru 2013 il-Malta Employers Association kienet ħarġet stqarrija dwar l-iskema tal-bejgħ tal-passaporti. skema li ma kienitx ġiet imwiegħda mill-gvern fil-programm elettorali tiegħu.

Tal-MEA kienu wissewna.

Kien bħallikieku qalulna li "taħt il-Labour, nidħlu gassdawn ġol-ħajt".

Previous: Il-ferita baqgħet tnixxi Next: Il-gvern ma kienx qal li kien qed jikkonsulta mal-Kunsill tal-Ewropa dwar l-inkjesta Daphne? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-gvern ma kienx qal li kien qed jikkonsulta mal-Kunsill tal-Ewropa dwar l-inkjesta Daphne?

Jaqaw dawn kienu kkonsultaw mad-deputat gwardjan tal-latrina fejn jinqdew il-ħaddiema li jaħdmu fil-kċina?

Ibqgħu ċerti li naqsu li jikkonsultaw mal-Kumitat legali u tad-Drittijiet tal-Bniedem tal-Kunsill tal-Ewropa jew mar- rapporteur speċjali li nħatar minn dak il-Kumitat u li mbagħad ġie konfermat mill-Assemblea Parlamentari.

Dan sirna nafuh għaliex illum lil tal-Kumitat Pieter Omtzigt qalilhom li "il-mod kif ġie kostitwit il-bord tal-inkjesta ma jilħaqx l-aspettattivi tal-Assemblea".

U f'dikjarazzjoni li għamel illum, il-Kumitat qabel mal-fehma tar-rapporteur tiegħu.

Allura dawn ma' min ikkonsultaw?

Dawn kienu qalu li damu tliet xhur sħaħ iħammu sakemm il-ġimgħa li għaddiet skada ż-żmien mogħti mill-Kunsill tal-Ewropa għaliex riedu jsibu kompromess dwar dak li kien qed jistenna' mingħandhom il-Kunsill.

Iżda l-aspettativi tal-Kunsill jidher li ma ntlaħqux u erġajna koppi għas-sitwazzjoni li konna fiha tliet xhur ilu.

Jew erġajna lura għal dik il-famuħa intervista li l-prim ministru kien għamel ma' Christiane Amanpour li fiha, bi tbissima fuq fommu, kien wiegħed li kien ser isir min kollox biex jinstab tarf l-assassinju.

Mhux hekk tgħid!

Fl-istqarrija tiegħu tal-lum, il-gvern reġa' qal li m'għandux fiduċja f'Pieter Omtzigt għaliex darba fost oħrajn kien ippermetta lil xi ħadd jitkellem f'laqgħa pubblika dwar l-isplużjoni tal-ajruplan MH17 li rriżulta wara li ma kien jaf xejn dwar il-każ.

Allura l-gvern m'għandux grazzja ma' Pieter Omtzigt.

Iżda dan kollu x'għandu x'jaqsam mal-kwistjoni tla-kompożizzjoni tal-bord tal-inkjesta?

Dawn kemm il-darba kienu għamlu minn kollox biex jippruvaw itajjruħ u kull darba sabu oppożizzjoni minn naħa tal-entitajiet tal-Kunsill tal-Ewropa.

Il-gvern jeħtieġ idaħħalha f'rasu li sakemm il-Kunsill tal-Ewropa jibqa' jkollu fiduċja f'Pieter Omtzigt, irid jew ma jridx ikollu ta' bilfors jaħdem miegħu.

Ikun aħjar jekk iħaffu għaliex bid-dikjarazzjonijiet, l-azzjonijiet u l-qerq tagħhom, is-sitwazzjoni mill-ħażin qed tmur għall-agħar.

Pieter Omtzigt wera' l-appoġġ tiegħu għall-osservazzjonijiet li saru hawn Malta metal -gvern ħabbar il-ħatriet għal fuq il-bord tal-inkjesta.

Ian Refalo hu l-avukat ta' Adrian Hillman u tal-FIAU u Anthony Abela Medici jiġbed paga mingħand il-gvern.

Dawn huma raġunijiet li għandhom jiskwalifikawhom milli jservu fuq il-bord.

Il-gvern gideb meta stqarr li kien ikkonsulta mal-Kunsill tal-Ewropa dwar il-ħatriet.

Lanqas mal-familja mġarrba ma kkonsultaw.

U issa skadew it-tliet xhur mogħtija lill-gvern Malti mill-Assemblea Parlamentari u xorta bqajna mingħajr l-inkjesta pubblika u indipendenti.

Diffiċli timmaġina li għad qatt jista' jkollna inkjesta bħal din.

Previous: Twissijiet li waqgħu fuq widnejn torox Next: It-tifsira tal-kelma "konsultazzjoni" skont il-gvern window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Biex iseħħ is-sewwa

Ippermettuli nagħti ġieħ lil dak iż-żagħżugħ li, fil-preżenza tal-President, tkellem minn qalbu dwar dak li qed jiġri madwarna.

Għal dawn l-aħħar erba' xhur ilmentajt kemm-il darba li l-biċċa l-kbira ta' dawk li qed jipprotestaw favur il-ġustizzja u s-saltna tad-dritt ma tistax issejħilhom żagħżagħ.

Kopja tad-diskors issibha hawn.

Meta żagħżugħ iqum minn postu biex jitkellem minn qalbu fil-preżenza ta' sħabu, tinduna li taħt id-dalma li ninsabu ngħixu taħtha tista' tilmaħ ukoll ir-raġġi tad-dawl.

U meta jiġru affarijiet bħal dawn, l-iskuża li jġibu xi wħud li ta' xejn wieħed joqgħod jipprotesta biex isseħħ il-bidla, taqa' weħidha.

Bniedem waħdu ftit jista' jagħmel differenza.

Iżda għad jiġi żmien meta flimkien, fost kotra dejjem tiżdied, inkunu nistgħu nwettqu l-bidla.

U m'hemmx dubju li din il-persistenza qed iddejjaqhom.

Issa m'għadhomx jidħku bina.

It-tgħajjir tagħhom huwa mimli qrusa.

Ir-rabja tagħhom qed taħkimhom.

Ħalli għal Jason Micallef tal-V18 biex ilaqqam il-kliem li ġew proġettati l-bieraħ mill-Kenniesa fuq il-faċċata ta' Kastija bħala vandaliżmu anti-demokratiku.

L-ironija tinsab fil-fatt li biss ftit ġranet ilu huwa stess ipproġetta fuq l-istess faċċata immaġni ta' Malta midfuna taħt torrijiet tal-konkos u tas-siment fejn minflok xita tal-ilma ħelu, tinżel xita ta' aċtu.

Xejn ma jagħmel għajb lil Tony Zarb meta jitlob lill-gvern biex jirritalja bħallikieku l-kawżi SLAPP, it-theddid bil-ħabs u l-istupru kollettiv u istituzzjonalizzat imxandar mill-mezzi tax-xandir tal-Labour m'humiex biżżejjed.

Dawn huma biss l-ewwel sinjali ta' ċaqlieq.

Jeħtieġ li aktar u aktar żagħżagħ bħal dawk li nġabru għand il-President il-bieraħ iqumu u jitkellmu biex igħidu "LE" lill-poter.

U biex is-sewwa iseħħ.

Previous: UPDATED: Empatija fejn mhux postha Next: Il-prova tal-Gvern li hawn governanza tajba: Cyrus "Prova X" Engerer window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-prova tal-Gvern li hawn governanza tajba: Cyrus "Prova X" Engerer

Dan il-gvern iġiegħlek tistħi.

David Casa ppubblika t-tweġiba li l-Gvern bagħat lill-Parlament Ewropew wara r-rapport dwar l-istat tad-dritt fejn Malta ġiet ikkritikata bl-aħrax.

Is-sens ġenerali tat-tweġiba kien 'intom stupidi, aħna qegħdin fit-tajjeb, m'għandna xejn x'nitgħallmu dwar l-istat tad-dritt, itilqu 'l hemm'.

Jekk tridu d-dettalji, fl-aħħar ta' dan il-powst hemm link għar-rapport.

Imma se niġbdilkom l-attenzjoni għal kif ir-rapport ried 'jipprova' li l-Avukat Ġenerali ma kellux problema biex jaġixxi mingħajr biża' bħala prosekutur tal-individwi li japperjenu lil partit immexxi mill-kapijiet li bħala ministri tal-gvern, huma klijenti tiegħu.

Imorru lura sa Ġunju tal-2013 meta l-gvern Laburista kien għadu jibda u l-Avukat Ġenerali kien jaħdem kif kien dara.

Se nikkwota mir-rapport: "F'Ġunju 2013, l-Avukat Ġenerali appella kontra sentenza ta' 'mhux ħati' tal-Qorti tal-Maġistrati datata l-31 ta' Mejju 2013 (Il-Pulizija vs X nru tal-kawża 850/11) rigward l-allegazzjonijiet kontra kandidat Laburista b'saħħtu għall-Parlament Ewropew tal-2014.

L-appell intlaqa' u l-akkużat instab ħati permezz ta' sentenza tal-Qorti tal-Appell Kriminali li ingħatat fit-8 ta' Mejju 2004.

Sussegwentement, l-individwu irtira l-kandidatura tiegħu.

F'ġieħ kemm hemm!

Ara dawn kif jagħmlu.

Kulħadd jiftakar min kien "X" hux hekk?

Cyrus Engerer!

L-awtur ta' dan ir-rapport ma kellux għalfejn isemmih.

Wara kollox, l-Ewroparlamentari jafuh.

Ikun dejjem fix-xena jillobbja għal Malta.

Għaliex, dak li r-rapport ma semmiex, kien li wara li Mr X instab ħati ta' pornografija b'vendetta u omofobija permezz ta' sentenza tal-Qorti tal-Appell Kriminali, il-gvern Laburista, li tant taħarqu qalbu għall-governanza tajba, l-istat tad-dritt, il-governanza nadifa u l-bqija, ħatar lil Mr X bħala l-Viċi Rappreżentant Permanenti ta' Malta għall-Unjoni Ewropea.

Filwaqt li kienu qed jittantaw b'mod fqir jippruvaw li l-Avukat Ġenerali jħossu ħieles li jaġixxi (issa kien ilu xahrejn fil-gvern tiegħek, imma żgur poġġejtu f'postu minn dak iż-żmien, hux veru?) kienu qed jippruvaw ukoll li dan hu gvern ta' imbruljuni, fejn il-kriminali – anke, eċċezzjonalment dawk li nstabu ħatja b'deċiżjonijiet tal-qorti – jikkontrollaw u jmexxu l-għola karigi tal-pajjiż .

Cyrus Engerer mhux xi kriminal riformat lanqas.

Meta rtira l-kandidatura elettorali tiegħu, Joseph Muscat ippremjah bil-kbir, bit-titlu ta' suldat tal-azzar u billi ħatru f'waħda mill-għola karigi diplomatiċi fil-burokrazija kollha kemm hi.

Buffu, produttur tal-pornografija, kriminal u uffiċjal għoli tal-gvern f'pakkett wieħed.

Bir-raġun wieħed jistenna li jekk ma kienx hu li kitbu, Cyrus Engerer ikkontribwixxa f'dan ir-rapport u preżumibilment ippreżenta lilu nnifsu bħala evidenza ta' amministrazzjoni pubblika korretta, meta l-fatti juru bil-maqlub.

Tkun tixtieq l-art tibilgħek.

Tweġiba – Gvern ta' Malta – 01.02.2018 (3),

Previous: Biex iseħħ is-sewwa Next: MPE jiddefendu 'l Efimova minn malafama mxandra Ċipru window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


MPE jiddefendu 'l Efimova minn malafama mxandra Ċipru

Din li ġejja hi stqarrija li nħarġet minn Membri Parlamentari li jirrappreżentaw il-partiti rappreżentati fil-Parlament Ewropew li fiha jikkundannaw rapporti li xxandru fil-mezzi tax-xandir ta' Ċipru – rapporti li xxandru wkoll hawn Malta b'konvinzjoni liema bħalha minn ġurnalisti tal-Labour – li huma malafamanti fil-konfront ta' Maria Efimova, il-persuna li hi xhud ma' oħrajn dwar illegalitajiet li allegatament seħħew f'Pilatus Bank.

Brusse l l, 02 ta' Frar 2018 Stqarrija Konġunta Rapporti li xxandru dan l-aħħar mill-mezzi tax-xandir ta' Ċipru qed jinkriminaw u/jew jorbtu lill-whistleblower Maria Efimova mal-assassinju tal-ġurnalista Maltija Daphne Caruana Galizia.

Maria Efimova, xhud ta' interess pubbliku/whistleblower, irrilaxxjat informazzjoni dwar Bank f'Malta u kienet waħda mis-sorsi ta' informazjoni tal-ġurnaliżmu investigattiv ta' Daphne Caruana Galizia.

Fil-kapaċitajiet tagħna bħala membri li nirrappreżentaw il-gruppi politiċi fil-Parlament Ewropew li taw sehemhom fil-Kumitat ta' Inkjesta dwar il-Panama Papers u fid-Delegazzjoni ad hoc għal Malta fit-30 ta' Novembru / 1 ta' Diċembru, niddikjaraw li l-iskop ewlieni u sinċier tagħna huwa li nipproteġu lil dawk il-whistleblowers kollha li jikxfu informazzjoni li tkun ta' interess publiku.

F'dan il-kuntest, nikkundannaw bil-qawwa l-istejjer li ċerti sorsi tax-xandir f'Ċipru qed ixandru dwar Maria Efimova.

L-istejjer li qed ixandru huma foloz, malafamanti u intimidatorji u potenzjalment qegħdin iservu biex iqiegħdu l-ħajja tal-whistleblower Maria Efimova u tal-familja tagħha fil-periklu.

MEP David Casa (EPP), MEP Sven Giegold (Greens/EFA), MEP Ana Gomes (S&D), MEP Maria Grapini (S&D), MEP Stelios Kouloglou (GUE/NGL), MEP Patrick Le Hyaric (GUE/NGL), MEP Takis Hadjigeorgiou (GUE/NGL) Ta' min jinnota li fost il-lista ta' Membri Parlamentari Ewropej hemm żewġ MPE Soċjalisti u ieħor minn Ċipru stess

Takis Hadjigeorgiou .

Il-mezzi tax-xandir ta' Ċipru xandru aħbar falza li Maria Efimova kienet ġiet arrestata diversi drabi f'diversi pajjiżi, li din kienet xliet il-pulizija f'diversi pajjiżi li kienu ġiegħluha tkorri meta kienet tqila bi trabi, li qed ifittxuha fl-Irlanda, li żewġha kellu l-problemi fuq il-lant tax-xogħol u – l-isbaħ waħda fosthom kollha – li qed ifittxuha b'konnessjoni mal-assassinju ta' Daphne Caruana Galizia.

Il-mezzi tax-xandir ta' Ċipru ġew mitmugħa dawn l-aħbarijiet foloz minn xi ħadd li għandu kull interess li jqiegħed il-ħajja tagħha fil-periklu u li jiskreditaha.

Previous: Il-prova tal-Gvern li hawn governanza tajba: Cyrus "Prova X" Engerer Next: Ħbieb qaqoċċa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ħbieb qaqoċċa

Il-bieraħ ktibt li dak li nkiss inkiss fetaħ kumpannija fil-Panama, indaħal fejn ma jesgħux dwar ix-xiri taż-żejt, allegatament "irranġa" l-kuntratt tal-isptar, allegatament daħħal kummissjoni mill-bejgħ ta' vapur, ħawwad fil-borma tax-xiri tal-power station – il-Ministru Konrad Mizzi jidher li hu ħabib qaqoċċa ma' Darren Casha, bniedem li għamel żmien twil nieqes minn Malta għax kellu salt kredituri jiġru warajħ għall-ħlas.

Jidher li dawn it-tnejn saru ħobża u sikkina.

Ma jidhirlux Konrad Mizzi li r-reputazzjoni tiegħu ħadet biżżejjed daqqiet 'l isfel?

Donnu jrid ikompli jogħdos l'isfel għax ma jiddejjaq xejn jidher fil-pubbliku ħaġa waħda ma' persuna li kienet ħarbet minn pajjiżha biex jevita l-falliment u dan wara li kien libes iż-żarbun tal-galantom l-ieħor Ryan Schembri, prim kuġin tas-sid tal-kumpannija l-oħra tal-Panama li allegatament qed jimpala l-kummissjonijiet mill-bejgħ tal-passaporti..... insomma tafu għal min qed nirreferi.

Previous: MPE jiddefendu 'l Efimova minn malafama mxandra Ċipru Next: The Guardian: investigazzjoni tal-Awtorita' Bankarja Ewropea dwar Pilatus Bank window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Dikjarazzjoni ta' David Gonzi

Id-dikjarazzjoni li ġejja tirreferi għall-istorja li ppubblikajt aktar kmieni dalgħodu dwar l-arresti fl-Italja b'rabta mal-attivitajiet ta' ħasil tal-flus minn ċirku tal-Mafja li kien qed juża kumpanija Maltija biex jaħsel il-flus.

Fil-passat il-kumpanija Maltija kienet tappartjeni lil kumpanija fiduċjarja li David Gonzi hu wieħed mit-tliet partners tagħha.

Imma kif hu ddikjarat hawn isfel, il-kumpanija Maltija kienet ilha li temmitilhom is-servizzi fiduċjarji tagħha minn Ottubru 2016.

Stqarrija għall-istampa maħruġa minn Dr David Gonzi B'referenza għar-rapport li ħareġ illum f'xi sezzjonijiet tal-midja, fejn issemma ismi b'konnessjoni mas-servizzi fiduċjarji offruti lil Phoenix International Holding Ltd, nixtieq intenni dan li ġej: Kif jixhdu d-dokumenti uffiċjali tar-Reġistru tal-Kumpaniji, fit-30 ta' Ottubru 2016 il-kumpanija GVM Holdings Limited waqqfet is-servizzi fiduċjarji mogħtija lil Phoenix International Holding Ltd.

Minn dakinhar, l-ishma fil-kumpanija bdew jinżammu direttament mill-azzjonist.

GVM Holdings hija kumpanija fiduċjarja liċenzjata biex tagħti servizzi fiduċjarji fl-ambitu tal-Att dwar it-Trusts u t-Trustees.

Għandi terz tal-ishma f'GVM Holdings u kont inħtart it-tielet direttur ta' GVM Holdings fit-2 ta' Diċembru 2014.

Minn Diċembru 2015, GVM bdiet tnaqqas l-attivitajiet tagħha u minn dak iż-żmien bagħtet ittri ta' terminazzjoni tas-servizz lill-klijenti tagħha kollha.

Previous: The Guardian: investigazzjoni tal-Awtorita' Bankarja Ewropea dwar Pilatus Bank Next: DW: Il-legat tal-ġurnalista Maltija Caruana Galizia għadu ħaj window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


DW: Il-legat tal-ġurnalista Maltija Caruana Galizia għadu ħaj

Ara hawn id-dokumentarju ta' Deustche Welle .

Minn Barbara Wesel.

Previous: Dikjarazzjoni ta' David Gonzi Next: Matthew Caruana Galizia dwar l-attentat fuq il-mafkar ta' ommu. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Matthew Caruana Galizia dwar l-attentat fuq il-mafkar ta' ommu.

Din li ġejja hija r-reazzjoni ta' Matthew Caruana Galizia għall-filmat li xxandar fuq il-Facebook ta' inċident li seħħ ftit tal-jiem ilu meta mara ppruvat tneħħi u teqred il-fjuri u x-xemgħat li tqiegħdu mal-mafkar ta' ommu: Bosta huma dawk li bagħtuli filmat ta' mara anzjana hi u tagħmel ħerba mill-mafkar ta' ommi.

Dan huwa li għandi xi ngħid.

La jien ixxukkjat u lanqas sorpriż.

X'nista' ngħid aktar?

Dak li ġara għandu mnejn iħasseb lil xi wħud.

Iżda għalija u għal ħuti, dan mhu xejn ħlief eku tal-istorja ta' ħajjitna.

Dan l-incident ifakkarni li minn ċkuniti jien kont naħseb li hija ħaġa normali li tmur lura d-dar wara l-iskola u ssib lill-kelb tiegħek b'għonqu mħanxar fuq l-għatba jew li jkun hemm xi ħadd li, għal darba darbtejn, jipprova jagħti n-nar 'il darek waqt li tkun rieqed ġewwa.

Dawn l-abbużi bdew għexieren ta' snin ilu u leħqu l-quċċata tagħhom bl-assassinju ta' ommi.

Mhux possibbli li taħsad il-ħajja ta' persuna darbtejn u għalhekk jidher li issa erġajna koppi.

Xtaqt li kont preżenti waqt l-inċident.

Li kieku kont hemm, kont navviċina lil din il-mara, nistedinha tpoġġi ħdejja fuq bank u nistaqsiha minn fejn ġiet il-kefrija li ġġegħelha tagħmel dak li għamlet u dwar jekk tridx titqies bħala bniedma.

Mhux ħaġa kbira li kienet tweġibni li hi lanqas biss għandha kompjuter, qatt ma xtrat ġurnal indipendenti, qatt ma qrat dak li kienet tikteb ommi u li kienet ġiet mgħallma tobgħod mill-propaganda tal-partit tagħha.

Ommi u aħna l-familja tagħha xorta waħda bqajna għaddejjin matul dawk is-snin diffiċli għaliex kellna viżjoni għal Malta li kienet differenti.

U hi din il-viżjoni li ġegħlitna nibqgħu għaddejjin.

Kif tidħol Malta f'din il-viżjoni?

Bħalissa qed niftakar f'artiklu li sentejn ilu kont qrajt dwar Franza, liema artiklu issa ma nafx x'għamilt bih.

Malta għalija xi tfisser?

Għalija Malta tfisser li tkun fil-ġnien u tgħaddi subgħajk minn qalb iz-zkuk tal-bużbież biex minnhom taqa' ż-żerriegħa niexfa fil-pala t'idek.

Tfisser ukoll għodwa ta' ħidma segwita minn ġirja lejn xatt il-baħar mat-tfal it-Tlieta waranofsinhar.

Tfisser il-libertà li tinżel għarkupptejk fuq il-bankina tkun fejn tkun biex tfaħħar lil Allaħ.

Tfisser li taqbad tadama misjura u ddellika fuq biċċa ħobż tqarmeċ.

Tfisser is-sens ta' sigurtà' li joħloq prim ministru meta jħabbar li politiċi li huma korrotti se jiġu mħarrka..

Tfisser li ċċafċaf saqajk fl-ilma baħar int u tixrob flixkun Coke.

Tfisser qtar tal-ġelat iqattru mad-driegħ u mal-minkeb.

Tfisser li tista' tinvestiga l-aġir kriminali tal-membri tal-gvern mingħajr il-biża' li jassassinawk.

Tfisser il-għana ta' elf għasfur.

Tfisser kburija bix-xogħol tiegħek.

Tfisser farkizzan misjur f'siġra.

Tfisser il-kulur ta' ħaġra prezzjuża.

Tfisser li tpoġġi bilqiegħda mal-ħbieb u taqsam flixkun inbid int u titkellem dwar l-opportunitajiet li tagħti d-dinja.

Tfisser il-libertà li ssiefer lil hinn minn xtutna u l-libertà li tirritorna lura.

Jobogħduna għaliex din hi l-viżjoni li għandna għal pajjiżna.

Previous: DW: Il-legat tal-ġurnalista Maltija Caruana Galizia għadu ħaj Next: Il-President tal-PE jerġa' jappella għal investigazzjoni internazzjonali dwar il-qtil ta' Daphne Caruana Galizia window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


The Guardian: investigazzjoni tal-Awtorita' Bankarja Ewropea dwar Pilatus Bank

Il-ġurnal Ingliż The Guardian fiħ rapport dwar it-tnedija ta' investigazzjoni regolatorja dwar is-superviżjoni tal-Pilatus Bank.

L-Awtorita' Bankarja Ewropea qed taġixxi fuq talba tal-Kummissjoni Ewropea u tal-Parlament Ewropew.

Fost id-dmirijiet tar-regolaturi hemm dak li jirċievu rapporti dwar aġir illegali li jkun allegatament seħħ f'organizzazzjoni li taqa' taħt il-kompetenza tagħhom.

Xogħolhom hu li jgħarblu sew dawn ir-rapporti.

Ċertament ma jagħmlux bħalma għamel il-Kummissarju Lawrence Cutajar u jmorru igħidu li provi pubblikati minn ġurnalist mhumiex konklussivi u li għalhekk m'hemmx lok ta' aktar investigazzjoni.

Li kieku dawn il-provi kienu konklussivi, ma kienx ikollna l-ħtieġa ta' pulizija jew regolaturi għax ikun biżżejjed li l-ġurnalisti jagħmlu dan ix-xogħol.

F'pajjiż normali meta xi ħadd jallega ksur tal-liġi, din l-allegazzjoni tkun investigata minn entitajiet indipendenti li wkoll ikollhom is-saħħa u d-dmir li jinvestigaw.

The Guardian jirreferi wkoll għall-kawża li l-Pilatus Bank kien għamel f'Mejju li għadda kontra Daphne Caruana Galizia, liema kawża kienet ġiet irtirata ftit sigħat wara l-assassinju tagħha.

Fil-frattemp il-Pilatus Bank issemma' wkoll il-bieraħ fil-progamm ta' Michele Santoro li xxandar fuq Rai 3.

Din hija l-clip. https://manueldelia.com/wp-content/uploads/2018/02/WhatsApp-Video-2018-02-02-at-17.35.53.mp4

Previous: Ħbieb qaqoċċa Next: Dikjarazzjoni ta' David Gonzi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-President tal-PE jerġa' jappella għal investigazzjoni internazzjonali dwar il-qtil ta' Daphne Caruana Galizia

Ronchi de Legionari huwa belt id-daqs taż-Żurrieq fil-fruntiera Taljana mas-Slovenja.

Il-press club ta' din il-belt ħoloq premju għall-ġurnaliżmu li jfakkar lil Daphne Caruana Galizia.

Ħabbar ukoll li ngħata l-patroċinju ta' dan il-premju mill-Parlament Ewropew.

Fi stqarrija, l-assoċjazzjoni tal-ġurnalisti ta' Ronchi qalet, "dan huwa rikonoxximent importanti għall-assoċjazzjoni żgħira ta' Ronchese li, għal dawn l-aħħar xhur, kienet qed tippromwovi attivament il-konferenza dwar il-ġurnaliżmu skedata għal Ġunju li ġej u l-premju li jfakkar lil Daphne Caruana Galizia li nqatlet b'karozza bomba fis-16 ta' Ottubru 2017.

L-ittra tal-President tal-Parlament Ewropew, Antonio Tajani, tikkonferma r-rikonoxximent uffiċjali tal-Parlament.

Il-President tal-assoċjazzjoni, Luca Perrino, qal li, "Inħossuna verament kuntenti għaliex huwa appoġġ ulterjuri għall-isforzi tagħna ta' kuljum kemm biex noħolqu festival importanti għat-territorju tagħna kif ukoll biex nonoraw il-memorja ta' mara u ġurnalista b'saħħitha li trid tibqa' ta' eżempju".

Fl-ittra tiegħu lill-assoċjazzjoni, il-President tal-Parlament Ewropew, Antonio Tajani, qal: "L-ewwel nett, nixtieq nesprimi l-apprezzament tiegħi għall-fatt li l-assoċjazzjoni ddeċidiet li tiddedika premju li jfakkar lil Daphne Caruana Galizia biex ifakkarna fil-valuri fundamentali li l-Unjoni Ewropea hija msejsa fuqhom: il-libertà tal-espressjoni, id-demokrazija u d-drittijiet tal-bniedem.

Il-libertà tal-espressjoni u l-pluraliżmu tal-media huma mnaqqxa fl-Artikolu 11 tal-Karta tad-Drittijiet Fundamentali tal-Unjoni Ewropea.

Il-Parlament Ewropew ikkundanna bil-qawwa l-assassinju ta' Daphne Caruana Galizia, talab lill-Gvern Malti jimmobilizza r-riżorsi kollha meħtieġa biex il-qattiela jittellgħu l-qorti, u appella għal inkjesta internazzjonali indipendenti dwar il-każ.

L-għoti tal-premju lil ġurnalisti li spikkaw għall-inkjesti tagħhom u għar-riċerka tagħhom, anke b'riskju għal ħajjithom u għall-ħajja tal-familji tagħhom, huwa inizjattiva ta' min tassew ifaħħarha u huwa għalhekk bi pjaċir kbir li nagħtu l-Patroċinju Għoli tal-Parlament Ewropew lill-inizjattiva tagħkom."

Previous: Matthew Caruana Galizia dwar l-attentat fuq il-mafkar ta' ommu.

Next: McMafia: Ir-Renju Unit se jitlob lill-oligarki Russi jagħtu rendikont ta' ġidhom window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


McMafia: Ir-Renju Unit se jitlob lill-oligarki Russi jagħtu rendikont ta' ġidhom

Il-Gvern tar-Renju Unit qed jipprova jwaqqaf lill-oligarki Russi li qed jużaw il-pajjiż biex jaħslu l-flus li jaqilgħu b'mod illegali.

Rapport f'The Times tar-Renju Unit iddiskuta dan mal-Ministru tas-Sigurtà, Ben Wallace , f'intervista li saret wara l-effett li ħalliet id-drama tal-BBC, McMafia, dwar Russi li jilbsu b'mod impekkabbli waqt li jaħslu l-miljuni fir-Renju Unit.

L-istorja ssegwi l-flus sas-sors tagħhom, jiġifieri l-iskjavitù forzata u l-prostituzzjoni.

The Times tar-Renju Unit tirrapporta li "uffiċjali qed iħejju biex isegwu ordnijiet ġodda, li daħlu fis-seħħ din il-ġimgħa, li jippermettulhom jikkonfiskaw assi suspettużi sa ma dawk li jkunu qed jiġu investigati jkunu jistgħu jagħtu rendikont xieraq ta' dak li akkwistaw.

Ġew identifikati bosta persuni u qed jitħejjew żewġ każijiet bi prova".

Ben Wallace, il-Ministru tas-Sigurtà, qal lil The Times li ried li l-kriminali u l-politiċi korrotti li qed jużaw ir-Renju Unit għal ħtiġijiethom u bħala rifuġju, iġarrbu l-"qilla sħiħa tal-gvern".

Wissa wkoll li, "meta nsibukom se niġu għalikom, għall-assi tagħkom, u se nagħmlu l-ambjent li tgħixu fih diffiċli".


Adrian Delia ddeċieda li jokkupa l-Ġustizzja?

Hu f'idejn il-kapijiet tal-Partiti li jassenjaw oqsma ta' responsabbiltà lill-grupp parlamentari tagħhom.

Dan kollu hu speċi ta' prova finali għall-eżerċizzju tal-prerogattiva tal-Prim Ministru li skont ir-regoli tagħna tagħtih id-diskrezzjoni kompleta li jaħtar jew ineħħi l-ministri tal-gvern, ovvjament filwaqt li hu stess jinżamm taħt id-diskrezzjoni li jinħatar jew jitneħħa mill-Partit tiegħu stess.

Il-kapijiet tal-Partiti għandhom saħħa kbira fuq dawk li jiġu immedjatament taħthom, imma fuqhom għandhom is-saħħa tal-partit sħiħ.

Il-membri tal-partit qajla jkunu konxji tal-awtorità tagħhom u allura d-diskrezzjoni tal-kap tidher bħala infinita.

Ir-reshuffle hu proċess tat-terturi, u jekk xi ħadd jipprova jassenja l-inkarigi b'mod li kulħadd joħroġ sodisfatt, mela ma jkunx qed jagħmlu kif suppost.

Il-ministri u x-shadow ministers għandhom egos sensittivi u delikati, u faċilment jinqarsu fil-laħam il-ħaj jekk tnaqqsilhom jew jekk jaħsbu li qed tnaqqsilhom mill-importanza.

Minkejja li nikkondividi l-opinjonijiet u l-esperjenzi fit-tul ma' nies li tnaqqsitilhom l-importanza bl-għażliet ta' Adrian Delia l-Ħadd li għadda , ma naħsibx li analiżi b'rabta emozzjonali mal-ambizzjoni tal-karriera ta' xi ħadd partikolari se tkun ta' ġid.

Ovvjament din tinkludi dik tal-kap innifsu.

Il-kapijiet il-ġodda tal-partiti jkunu ħerqana li jasserixxu l-awtorità tagħhom.

Ikunu ħerqana li jiżguraw il-koeżjoni tal-partit imma mhux askapitu tal-viżjoni politika tagħhom.

Jippromwovu lil dawk li jappoġġjawha u jirrelegaw lil dawk li ma jagħmlux hekk.

Dan hu l-pass naturali tal-affarijiet kif jaħdmu.

Jekk il-formola tal-kap tikseb ir-riżultat it-tajjeb fl-elezzjoni, ir-riżultat jiġġustifika l-uġigħ li ġġarrab biex wieħed wasal fejn ried.

Jekk ma jirnexxilux, il-kap irid jerfa' r-responsabbiltà.

Madankollu, id-diskrezzjoni tal-kap tal-partit, filwaqt li nikkonċedi li hi kważi assoluta daqs kemm wieħed jista' jimmaġina, minnha nnifisha mhijiex 'il fuq mill-analiżi u l-kritika.

Adrian Delia ħa l-pass mhux tas-soltu li jżomm qasam fil-kompetenza tiegħu.

Il-Prim Ministri jagħmluha din, rarament, meta jkunu jridu jwasslu l-messaġġ li qasam speċifiku ta' interess, ikun tant kruċjali għall-programm politiku tagħhom, li ma jkunux iridu jiddelegawh lil xi ħadd ieħor.

Eddie Fenech Adami għal xi żmien żamm f'idejh l-affarijiet barranin meta kien hemm bżonn il-kariżma personali tiegħu biex jgħin lill-kapitali Ewropej jegħlbu l-istigma li Mintoff u KMB kienu għabbewna biha.

Alfred Sant kien żamm it-tranżizzjoni lil hinn mill-VAT, fatt li ma waqqafx it-tiġrif tal-finanzi pubbliċi tagħna.

Lawrence Gonzi kien żamm il-finanzi meta d-defiċit pubbliku endemiku kellu jitrażżan biex jiżgura li nkunu nistgħu niġu fl-istess linja mal-kriterji biex nissieħbu fiż-żona tal-ewro: probabbli l-aktar għadma amministrattiva iebsa li kellu dan il-pajjiż f'għexieren ta' snin.

Dawk kienu Prim Ministri.

Il-kapijiet tal-oppożizzjoni tradizzjonalment ma jżommux oqsma għalihom.

Fil-lenti tagħhom ikun hemm dejjem il-Prim Ministru u kważi dejjem ikunu jridu juru l-istampa li mhux se jissagrifikaw id-dinjità tagħhom billi jiddibattu ma' dawk li jiġu taħt il-Prim Ministru.

Adrian Delia ma mexiex fuq dawn il-passi.

Il-fatt li Adrian Delia żamm il-portafoll tal-ġustizzja taħt ir-responsabbiltà diretta tiegħu jista' jiġi interpretat, minn xi ottimist, bħala sinjal li dan il-qasam se jingħata prijorità.

U dan ikun tabilħaqq sinjifikanti.

Ikun tassew impressjonanti jekk f'dan il-qasam wieħed jirnexxilu jiżboq l-intensità tax-xogħol bla heda li Jason Azzopardi kien qed jagħmel matul dawn l-aħħar xhur, sal-ġurnata li din ir-responsabbiltà itteħditlu minn idejh.

Ir-rivelazzjonijiet dwar il-korruzzjoni matul dawn l-aħħar snin kixfu beraħ id-dgħufija lampanti tal-proċess tagħna tal-ġustizzja u l-impunità bħala konsegwenza ta' dan.

Il-mewt ta' Daphne Caruana Galizia heżżet lis-soċjetà ċivili biex ġabet il-'Ġustizzja' fil-qalba tal-aġenda tagħha.

Kieku ħalla lil Jason Azzopardi jiffoka fuq dan il-qasam ta' politika, Adrian Delia kien jippermetti lill-PN, bil-limiti kollha tiegħu, ikollu xi forma ta' preżenza fid-diskussjoni.

Bil-faħam miblul li għandu Adrian Delia u l-mod kif jarawh is-segwaċi ta' Daphne Caruana Galizia, il-Kap tal-PN kellu jagħżel 3⁄4 u hekk għamel 3⁄4 li jibqa' fil-ġenb matul l-aħħar 4 xhur.

Fi ħsiebu jibdilha dis-sitwazzjoni?

Adrian Delia fi ħsiebu jingħaqad mal- 'occupy justice '?

U x'tibdil għandu f'moħħu eżatt?

Fi ħsiebu jintefa' b'ruħu u ġismu u jieħu t-tmun fil-ġlieda kontra l-korruzzjoni?

Il-pożizzjoni tiegħu dwar il-privatizzazzjoni tal-isptarijiet ma kenitx waħda timida.

Adrian Delia jħossu biżżejjed kunfidenti li issa, fil-pożizzjoni l-ġdida tiegħu, jista' jitlaq jiġri u jilħaq is-soċjetà ċivili biex imexxiha minn quddiem?

Sa ċertu punt, it-tim tat-tmexxija matul dawn l-aħħar ġimgħat, qed jipproġetta attitudni li jħossu li għandu s-setgħa li jeżerċita l-awtorità tiegħu inerenti għall-kariga li jokkupa.

Kulma jonqos hu li jasserixxiha.

"Issa hawn qegħdin, tridu u ma tridux."

Dan id-diskors seta' niżel tajjeb f'xi nħawi.

Imma saħħaħ ukoll lil dawk li ma jridux jafu bih.

Jien għadni nħoss li din il-kunfidenza assertiva mhijiex ġustifikata mill-ammont ta' appoġġ li jgawdi l-PN u ma nistax nimmaġina kif il-kritiċi jistgħu jikkonvinċu ruħhom li jbiddlu fehmithom meta xi ħadd jiġi jagħmel l-arja magħhom.

Din bilfors kienet żelqa goffa tad-deputat kap Robert Arrigo li b'mod elokwenti tiddeskrivi l-kritika tat-tim ta' tmexxija li hu jagħmel parti minnu bħala sintomu ta' 'dipressjoni u attakk nervuż' u li l-kritiċi hemm bżonn li 'jsibu xi ħaġa utli x'jagħmlu b'ħajjithom'.

L-ewwel nett, jaqbdek il-bard meta tara kandidat għal Viċi Prim Ministru b'dawn l-ideat ta' żmien żemżem dwar is-saħħa mentali.

Forsi x-shadow minister dwar is-saħħa mentali Mario Galea, jista' jfiehmu ftit fuqha din.

Imma wkoll, bl-istess importanza, Robert Arrigo issa jidhirlu li kkonvinċa lil xi ħadd li seta' kellu żball dwar il-kwalitajiet tiegħu jew tat-tim tiegħu biex imexxu l-partit u l-pajjiż?

Ħaġa bħal din mhix daqshekk rari.

Hija wkoll ta' livell ħafna aktar baxx li ħafna mill-votanti tal-PN draw jistennew mill-mexxejja tagħhom.

U n-nies li qed jinkwetaw li l-partit mhux qed jippreżenta lill-aħjar tiegħu fuq quddiem u fiċ-ċentru, osservaw pereżempju t-tneħħija ta' Claudio Grech mill-qasam tal-ekonomija u li dan is-suġġett tant kruċjali u strateġiku ngħata lil Kristy Debono.

Dawk li se joqogħdu jfittxu l-motivazzjoni dwar dak li nikteb se jiftakru u jfakkru li Claudo Grech u jien konna naħdmu fl-istess uffiċċju, imbagħad kien il-boss u l-mentor tiegħi għal kważi 10 snin sħaħ.

Konna nidhru fil-vinjetti tal-MaltaToday bħala żewġt iklieb tal-għassa ma' Austin Gatt.

Filwaqt li dan hu minnu, it-tneħħija ta' Grech mill-qasam tal-ekonomija, kif qed naraha jien bħalissa, huwa żball oġġettiv.

Meta jibdew jonqsu l-hekk imsejħa benefiċċji tal-politika ekonomika ta' Joseph Muscat 3⁄4 li m'għandhiex ħajja twila 3⁄4 il-PN għandu jpoġġi l-politka dwar l-ekonomija fil-qalba tad-diskors politiku tiegħu.

Hekk kif aktar u aktar nies jibdew jitqażżu bil-korruzzjoni u l-ħmieġ, jistgħu biss jikkunsidraw li jaqilbu l-vot tagħhom għall-PN jekk ikollhom fiduċja li taħt il-PN se jerġgħu jibdew imorru tajjeb.

Tista' Kristy Debono tnissel dik il-fiduċja ta' kompetenza esperta u profonda fil-politika ekonomika, ta' esperjenza fis-settur pubbliku u privat, ta' apprezzament akkademiku tas-suġġett u l-innovazzjonijiet li qed jixirfu madwar id-dinja, aħjar minn Claudio Grech?

Ovvjament il-paraguni huma odjużi.

U dawn huma deċiżjonijiet li l-kap irid jieħu, u jrid jiffaċċja l-konsegwenzi tagħhom hu stess, anke hu u jagħmel il-paraguni odjużi u jagħmel dawk l-għażliet li jaħseb li huma fl-aħjar interess tal-partit.

Jista' jkun jaf xi ħaġa li ma nafhiex, imma jidher li f'din l-għażla tant strateġika, il-lealtà issuperat il-kompetenza u peress li hawn qed nitkellmu fuq il-politika ekonomika dan kien l-agħar post fejn kellu jilgħab logħba bħal din.

Previous: McMafia: Ir-Renju Unit se jitlob lill-oligarki Russi jagħtu rendikont ta' ġidhom Next: The Sunday Times: No stone unturned window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


The Sunday Times: No stone unturned

Mill-artiklu tiegħi f'The Sunday Times tal-lum: " Bħallikieku mhux biżżejjed li jinsab imxekkel b'limitazzjonijiet ta' natura kostituzzjonali u legali, il-Maġistrat Bugeja – waqt serata fuq it-televiżjoni li tista' tissejjaħ bħala l-kristallnacht ta' dan ir-reġim – kien ġie ukoll imwissi minn Muscat li jkun hemm konsegwenzi jekk il-konklużjonijiet tiegħu ma jdoqqulux għal widnejħ.

Meta mbagħad il-ġurnalista li kienet kixfet l-informazzjoni li wasslet għall-inkjesta minn Bugeja ġiet assassinata b'karozza bomba, din it-twissija li tkexkex akkwistat sinjifikat ġdid "Xhud ewlenija f'inkjesta issa ġiet eliminata.

Oħrajn, probabbilment aktar minn persuna waħda, raw lill-Prim Ministru iqum bil-wieqfa fil-Parlament hu u jwissihom li hemm termini ta' ħabs twal għal dawk li jikxfu dak li jafu.

Meta dawn in-nies – mhux Jonathan Ferris biss – jiffaċċjaw lil uliedhom, irid ta' bilfors iwieżnu bejn sentenza ta' ħabs u l-kxif ta' informazzjoni li l-pulizija żgur se tinjora. "

Xhud oħra qed tiġi mhedda, intimidata u segwita minn pajjiż għall-ieħor permezz tal-użu tas-setgħat formali u informali kollha li jistgħu jintużaw.

Ir-rapporti fuq il-mezzi tax-xandir Ċiprijotti li xlew lil Maria Efimova b'suspetti dwar is-sehem tagħha fl-assassinju ta' Daphne Caruana Galizia saru apposta biex jimmalafamawha. "

U biex taparsi jidher li qed jagħmel sforz ġenwin, Muscat awtorizza lil Henley & Partners, u possibilment lil Pilatus Bank, biex jirrikorru għall-kawżi SLAPP – għodda maħluqa apposta biex issikket lill-ġurnalisti investigattivi li jkunu qed jaqdu dmirhom.

"Id-dinja kollha issa qed tintebaħ bil-qerq ta' dan il-gvern" L-artiklu jinsab hawn.

Previous: Adrian Delia ddeċieda li jokkupa l-Ġustizzja?

Next: Kif il-korruzzjoni ta' min imexxi timmina saħħet il-familja tiegħek għal 99 sena window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Yorgen Fenech jinsab taħt arrest

Yorgen Fenech, il-persuna suspettata bil-qtil ta' Daphne Caruana Galizia, inġabar b'arrest mill-awtoritajiet hekk kif ittanta li jaħrab minn Malta wara li ssemma' bħala suspettat li kellu sehem fil-qtil ta' Daphne Caruana Galizia.

L-aħbar li ġie arrestat mill-awtoritajiet ġiet konfermata ftit ilu minn Matthew Caruana Galizia f'din it- tweet : Ikkonfermat: Yorgen Fenech kien fuq dgħajsa u ttanta li jaħrab minn Malta.

Dan huwa l-bniedem li kellu jgħaddi ħlasijiet fil-forma ta' tixħim liċ-chief of staff ta' Muscat.

Bniedem li għadu chief of staff sal-lum. https://t.co/2sMbu6lzMO — Matthew Caruana Galizia (@mcaruanagalizia) November 20, 2019 Yorgen Fenech huwa suspettat b'involviment fil-qtil ta' Daphne Caruana Galizia, liema delitt seħħ biex jitgħatta skandlu dwar tixħim b'rabta mal-għoti tal-kuntratt mill-gvern lill-konsorzju Electrogas .

Yorgen Fenech huwa wieħed mis-sidien tal-konsorzju.

Il-kumpannija 1 7 Black ta' Yorgen Fenech kienet intrabtet li tħallas ħlasijiet fil-forma ta' tixħim lill-kumpanniji sigrieti tal-Panama li s-sidien tagħhom huma l-assistent ta' Joseph Muscat u wieħed mill-ministri tiegħu.

Minn dakinhar, tliet snin ilu, li Daphne Caruana Galizia kixfet l-aħbar li kienu ħolqu kumpanniji sigrieti fil-Panama, Joseph Muscat baqa' jżomm lil Keith Schembri u lil Konrad Mizzi fil-kariga li għandhom.

Saħansitra sa nhar il-Ħadd li għadda, huwa kompla jiddefendi lil Keith Schembri wara li l-assistent tiegħu irrifjuta li jixhed fil-qorti f'kawża ta' libell li kien għamel hu stess biex jirribatti l-akkużi li fl-2016 kien għamel Simon Busuttil fil-konfront tiegħu fis-sens li Keith Schembri huwa bniedem korrott.

Keith Schembri ma riedx jixhed għax qal li jibża' li seta' jinkrimina ruħu.

Previous: Yorgen Fenech suspettat bil-qtil ta' Daphne Next: Joseph Muscat mingħalih li jista' jgħaddiha lixxa.

Dan ma nistgħux nippermettuh. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });